text:
Come che o o contavi tes pontadis stadis, se i blogs prime a jerin considerâts un lûc pôc seri li che si tabaiave di dut cun imprecision, cheste funzion di “peteç” si è spostade pe plui part su Facebook, il social network che aromai i furlans a clamin Muselibri. Cualchidun al dîs che Facebook al è un lûc “cence memorie”, di fat i coments che si metin (chei che si clamin “status”) a corin vie svelts, impussibil za cjatânt un di un mês prime. Chest social network al à altris funzions, tant che l’inseriment des fotografiis, la pussibilitât di creâ pagjinis a teme, “notis” (ven a stâi articuluts), ma la funzion principâl e je chê di chestis frasutis, che i amîs a puedin comentâ.
Ma cemût isal doprât il Muselibri in marilenghe? Si à di dî che forsit si cjate plui vivarosetât che chê che e jere sul blog. Disìn che, se cualchidun tal so profîl o li di un grup o di une pagjine al bute un coment par furlan, par solit i furlans a àn la tindince a rispuindi in marilenghe. Une marilenghe no scrite ben e tantis voltis di frasis fatis, ma di une cierte vivarosetât: un imprest cussì svelt al samee fâ mancul pôre tal scrivi che un coment intun blog.
Chi in bande a man drete un esempli di cemût che a scrivin i furlans su Facebook, gjavât fûr di “Tô Agne”, une des pagjinis cun contignûts furlans plui viodudis cun 17.280 iscrits. Une scriture pôc corete, ma che e pant la voie dal utent furlan di Muselibri di butâ li vulintîr alc par furlan, e adiriture si pues sintî il “savôr” dai dialets dal furlan, daûr di dulà che al ven il comentadôr.
Dree Venier
____________________________________________________________
TO AGNE: COGNOSEISO EL BOBOROSO!!!???
Riccardo V. Cul isje
Stefania C. agne, e iè ore di là a durmì e tu cjacaris di boboroso????
Riccardo V. Ma sa ca l’è stu “boboroso”?
Bruno B. Urpo! Ce pore!!!
Michele M. al è chel che al mangie la bilìte!
Riccardo V. Al isje tipo il Barbalof?
Matteo C. Sigôr ce spac! E cumò cui rivial a durmì?!
Nives C. oooh agnè alere un toc ke no ti viodevi!!!! no stà fevelà di boboroso cumò ajè ore di camomile!!!!!
Federico L. jude boe agne! no sta neancje nomenalu!chi mi caghi intor da pore usgnot!dome a veilu tal pinsir!di frut no soi stat tant bon…e che volte no mi a cjapat..ma cumò cuissà sa si svindiche…
Laura F. Ma agne, nonde mica dome un satu!!!!!!……
Tric D. Il Biondo …..e cognoseiso chel dal formadi???
Dario A. soi sul prin scialin……..soi sul secont scialin………e cussì via
Mery T. Cognoseiso Todaro tal fen…..
Barozzini O. cognoseso jacun dai geis?
Aristide L. pò no no par no cjacarà dal lôf!
Anna A. Alzetta Si : al Maciarolut :O))
Emanuela P. an dai un ancie in ciase iò!!!
Monica A. ce pore!!!
Davide P. to agneeeeee
Candotto D. ce terror 🙂
Piero Z. Al boborosso O.O !!!!!
Paolo R. Cognoseiso Toni Orele?
Luca P. ma isa anciamò vif? cumò l’è Shrek!
Nicoloso C. si si …lu cognossin ma ormai nol fas plui pore
Roberto C. lu cognos..al lavore cun me 🙂
Loredana S. si e jere me agne
Paolo R. po no po!
Dolores A. altrochè!!!! pensavi ch’al fos sfantaat!!
Mariagrazia S. par fuarce! Me none a veve simpri di clamalu, ma no lu a mai clamat a la fin!
Sara C. io i ven da Cjarnia.. da Val Pesarina par precisa.. quant chi eri piciula si no fascevi la brava me nona a disceva ca clamava il Boboroso e encja la Begaruela,che a era una femenata triscta cencia il cjaf!!!
Milena D. Sì pò…chi lu cognosc…
Angela D. dome il Babau!!!
Stefano B. a le taponat tal scur e a nus spiete ( il truc a le chel di tigni sieras i voi cusì i tu lu freis..)
Serena P. io i conos la me gjata BOBO!
Nila E. eccome se lu cognos!!!
Cristina D. el Boboroso no l’è il fradi dal barba Croc?
Sergio A. io a no sai ma no clamavin boboroso al papavar!!!!!
Elisa Z. Un trauma.. quant che i eri piciule e i vevi poure di là tal scur, me pari a mi diseve simpri “a no lè mica il boboroso ca ti manghie!” .. 😐
Roberta M. il boboroso e l,ors di pani
Daniela I. magari!!!!!
FURLANS, DIGJITAIT FURLAN – CABLÂT & CONTENT. Facebook, il… lenghelibri?............
Come che o o contavi tes pontadis stadis, se i blogs prime a jerin considerâts un lûc pôc seri li che si tabaiave di dut cun imprecision, cheste funzion di “peteç” si è spostade pe plui part su Facebook, il social network che aromai i furlans a clamin Muselibri. Cualchidun al dîs che Facebook al è un lûc “cence memorie”, di fat i coments che si metin (chei che si clamin “status”) a corin vie svelts, impussibil za cjatânt un di un mês prime. Chest social network al à altris funzions, tant che l’inseriment des fotografiis, la pussibilitât di creâ pagjinis a teme, “notis” (ven a stâi articuluts), ma la funzion principâl e je chê di chestis frasutis, che i amîs a puedin comentâ.


c: text/html

text:
La lenghe e je une dai elements fondamentâi de identitât di un popul, ancje se no l’unic. Invezit nus stan clonant inte anime, intal profont. Ancje la glesie e à la sô grande part di responsabilitât. Pazience intai secui passâts, ma lu sta fasint ore presint. E chest al è un pecjât pelôs denant di Diu e de storie.
pre Roman Michelot
Jo o vuei dutis lis lenghis, ancje la mê. No vuei fâ sparî nissune lenghe!
O pensi ae clonazion. Nô o sin un pôc stupiduts e un pôc ancje ipocrits, fals: o vin pôre di vê la stesse muse, no vin pôre di vê la stesse anime. No vin pôre che nus stan clonant, parcè che cuant che no vin muse diferente, cuant che o mangjìn la stesse robe, o sin vistûts mâl compagn, maleducâts compagn, cuant che o vin la anime clonade, mi pâr che o sin avonde mâl. Al sarès cuasi miôr vê la muse compagne e la anime diferente. O sin fals: no vin pôre a fâsi clonâ la anime de television e o vin pôre di vê la stesse muse. Imparìn.
La glesie e à di tasê fin al 3025 e dopo pensâ se e à di fevelâ, parcè che e je la prime clonadorie che e esisti. Une volte a disevin che in Russie se jo o partìs di Arcanghelsk di domenie e o rivi a Vladivostok di martars, o vierç il libri e la messe e va indenant istès cun dôs pagjinis plui in là. Par dî che propit al jere dut chest nivelament. O partìs di Visepente e o voi a Papua al à il stes messâl, i stes oremus, e i stes cjants. Par la cuâl la glesie no fâs nuie pes diversitâts.
E pensâ che i cristians a àn un esempli, un model une vore alt unic e iripetibil: la Trinitât, unîts te diversitât, diviers te unitât.
La robe plui scandalose che propit no rivi a rassegnâmi a capîle e je che la Cjargne e à tignût dûr tai moments di miserie, fruts, debits, pedoi e disgraciis … cumò che ducj a stan ben e mûr. Che al vûl dî propit che e je une sielte di gjenocidi, parcè che cumò che a àn machinis, che a àn dut, la Cjargne e varès di florezâ cun chel ambient turistic che e à. Se e à tignût dûr cuant che a vevin une piore e une cjavre, cumò a varessin di stâ benon. Chest nol è un destin, le àn copade, a vuelin copâle.
Duncje no je une disgracie,
e je une sielte propit di copâ
i piçui. Vuê si invistìs sui grancj numars, su la grande produzion, su la grande industrie… Un invistiment economic, industriâl, ma cence anime, cence culture, cence fantasie. Si ruvine l’om. Ma un om ruvinât al è ancje un pessim operari. Distruzint l’om tu distruzis ancje la fabriche, tu distruzis dut parcè che la prime risorse ecologjiche, ambientâl oltri che sociâl e culturâl al è l’om che al vîf serenementri.
Dal pont di viste culturâl in Cjargne tu cjatis ancjemò tant. La culture e je fate di int, ma ancje di ambient. Rivant in Cjargne al somee di segnâsi, ma là sù tu cjatis ancjemò cjasis, tu cjatis il lûc de anime. Al è tant plui plat il Friûl. In Cjargne a ‘nd è tante robe che in Friûl no ‘nd è. Pal rest, no soi un mâc, o disarès ce che si lei tal libri di Ezechiêl “chei vues tornarano a vivi? Tu lu sâs dome tu Signôr”. ❚
(9, al va indevant)
pre Antoni Beline

robotstxt: allowed

filter: keep


text:
Un su cuatri al reste in Austrie, Grecie, mancul 30%. Cul vierzisi de stagjon des vacancis scolastichis – a partî de fin di Jugn – e tache ancje la stagjon turistiche. Come che al sucêt ancje di altris bandis, chei che a àn fruts in etât di scuele a puedin viazâ dome in cheste stagjon.
I prins che a sierin l’an e ancje la lôr cariere scolastiche a son i diplomâts dal liceu che a fiestezin daûr l’esempli american cuntun viaç cun dute la classe, clamât in Austrie “Maturareise”. I americans lu clamin “spring break” e a van viers destinazions li che no je restrizion tal ûs dal alcul, tant che Gjiamaiche o Messic. I austriacs a fasin compagn su la riviere turche: tai decenis indaûr si visitavin lis citâts e si fasevin viaçs di culture, invezit vuê si cîr il divertiment inte masse anonime. Il leader di marcjât e il plui popolâr di chescj events di masse al è il “Summersplash”, ogni an intun dai clubs vacancis su la riviere turche.
Un mega business e logjistiche cun precision militâr_ 4000 diplomâts a celebrin un all inclusive party. Inmò cui doi concorents “X-Jam” e “Mission to Beach” a son plui di 20.000 fruts, plui de metât di ducj i diplomâts de classe 2012 che a àn sielzût il concet dal viaç coletîf disvilupât tredis agns indaûr di Dietmar Tunkel. Un mega business, in gran part ancje parcè che il viaç al è il lûc ideâl pai sponsors e pai media.
I VIP dal mont dai media e il sport si tirin daûr i bêçs dai sponsors_ Ospit speciâl al è stât par 100.000 € par un set complet di karaoke la zovine stele svedese DJ Avicii. Presints ancje i leader dai media, val a dî i gjornâi plui grancj: “Heute”, “Kurier” e la television di stât ORF.
Si cjatin simpri dapardut i prodots dai sponsors, publicâts ancje su milions di imagjins su Facebook. Alore ducj a vuadagnin une vore di bêçs e i fruts si divertissin spindint cirche 850 € par une setemane.
Il comant logjistic dal “viaç des massis”_ La logjistiche di chest event e je pardabon stressante. La operazion di “viaç des massis di fruts” e funzione daûr des cuintis cun precision militâr tant che un orloi svuizar. Se no, nol sarès pussibil movi, controlâ e puartâ indenant massis di cheste fate. Dome il cambiament di ogni sabide al è une imprese logjistiche: dentri di pocjis oris dute la popolazion dai turiscj scuelârs e torne in Austrie e chê gnove e rive tal istès timp cun traspuarts di pueste di dute la Austrie.
E ce fasino chei altris?
“Parcè cirî la contentece lontan se ce che al è di plui biel si cjate ca di nô, in Austrie?” Lant daûr di chest sproc, simpri plui austriacs a progjetin lis lôr feriis. Chest si pues lei te ultime analisi dal turisim austriac dal IFT (Istitût de ricercje dal timp libar e turisim): cirche 1,2 milions di austriacs a fasin lis lôr vacancis intes regjons turistichis di Stirie, Tirôl e Carinzie, cuntun aument di plui di un tierç.
• Plui austriacs a fasin feriis rispiet al an precedent.
• La Austrie e gjolt plui di simpri di une grande popolaritât.
• Italie, Cravuazie e Turchie a son lis destinazions di vacancis plui popolârs.
La Gjermanie e lasse pe prime volte indaûr la Grecie come destinazion.
COMPUARTAMENT dal an turistic 2011
• In confront ai ultins agns, al salte fûr che simpri plui viazadôrs a sielzin vacancis curtis che a durin dome doi o trê dîs.
• Lis personis mancul zovinis e chês cuntun nivel bas di istruzion a viazin di mancul.
Daûr la opinion dal diretôr dal istitût IFT professôr Peter Zellmann, i austriacs no cognossin – almancul par chel che al rivuarde lis lôr vacancis – nissune crisi economiche: “In câs di conferme di ce che si spiete, la Istât dal 2012 e sarà di record. La industrie dal turisim domestic e gjolt di une grande popolaritât cence precedents.”
Al jude a incressi il boom di vacancis in cjase ancje la situazion di crisi di cierts paîs tant che la Grecie. Ma ancje Spagne e Italie a pierdin une vore come destinazion trative. Dome il trê par cent dai austriacs al reste fedêl ae Grecie. I dâts atuâl a indichin un câl des prenotazions pe Grecie di un 30%. “Lis menacis di faliment a fasin pôre. No vuelin vê problemis”, al dîs l’autôr de ultime analisi Zellmann.
Ancje l’interès pe Italie – che e reste la destinazion tradizionalmentri plui popolâr tal forest dai austriacs – si è sbassât.
La Austrie, e soredut la regjon ator dai grancj lâts e des monts de Carinzie, e cjape profit de situazion de crisi dal euro; chei altris vincidôrs a son la Cravuazie e la Turchie.
La “sorprese assolude” – cuntune cressite che e je passade dal un fin al 7% – e je chest an la Gjermanie. Pe prime volte a son plui chei che vuelin fâ feriis li che su la cueste greghe.
In struc, i turiscj austriacs a cirin stabilitât, la Bavarie e il Mâr Baltic a ufrissin propit chel. A van in feriis 4,6 milions di austriacs, vâl a dî il 61 par cent de popolazion totâl: un numar plui alt che mai. ■
JANEZ ERAT


text:
La bataie pal lassit di Haider e je vierte. La concorince a diestre si è dismote, pronte a ingrampâ un toc de torte aes votazions carinzianis dal prin di Març. Il FPÖ, il fradi ideologjic – fin cumò in Carinzie cence nissune significance e cun dome un deputât tal Landtag – al vûl rivâ parsore dal 10%. Tor Nadâl al è stât un acuardi pal BZÖ-camarade di Jörg Haider, ex vicesindic di Clanfurt, e ancje president de societât di balon SK Austria (rivade al cuint puest de Bundesliga austriache), Mario Canori.
Gerhard Dörfler, designât a sucedi a Haider tal incaric di governadôr de Carinzie, al vûl otignî plui dal 40%. Te Aleance BZÖ impastanade di Haider lu san che al è cuasi impussibil di difindi il 42,4% dal lôr ex leader carismatic. Si metin dongje ancje i conservadôrs sot Josef Martinz, cuntun cambiament dal cors plui a drete. Al moment, si cjatin tor dal 11%: une vore pôc, se si ten cont che in altris paîs a rivin sore dal 40%.
LA SEGNALETICHE BILENGÂL E SARÀ UN TEME PES VOTAZIONS_ Il prin segretari de aleance pal futûr Martin Strutz al à anunciât che ancje i cartei bilengâi a saran un teme pes votazions: “Ogni vôt pal SPÖ al è un vôt par gnûfs cartei”.
Lis organizazions slovenis a spietin une iniziative de bande dal guvier di Viene sul fat che no je stade metude in vore la leç garantide.
Intant il scritôr sloven carinzian Janko Messner al à dineât il premi di onôr. Al à declarât di no volê ritirâ il premi di onôr di 6.000 euros «fin che no vignaran metudis sù lis tabelis proviodudis de sentence de Cort costituzionâl, daûr dal articul 7 dal Tratât di Stât». Il scritôr, cui siei 87 agns, al à tacât di fuarce – tal mieç de cerimonie di consegne dal premi – il governadôr atuâl Dörfler che secont Messner al à di jessi tratât – par vie dal so compuartament – tant che cualsisei altre persone che e violi la leç.
Il BZÖ al vise che il gnûf cancelîr Faymann al à za anunciât di ativâsi in cheste cuistion subit daspò lis votazions.
Strutz al garantìs: «La Carinzie no cjaparà di sigûr gnûfs cartei bilengâi suplementârs fin cuant che il BZÖ al reste in Carinzie il partît plui fuart.»
Janez Erat
TERITORI – Si è vierte la bataie pal lassit di Haider............
La bataie pal lassit di Haider e je vierte. La concorince a diestre si è dismote, pronte a ingrampâ un toc de torte aes votazions carinzianis dal prin di Març. Il FPÖ, il fradi ideologjic – fin cumò in Carinzie cence nissune significance e cun dome un deputât tal Landtag – al vûl rivâ parsore dal 10%. Tor Nadâl al è stât un acuardi pal BZÖ-camarade di Jörg Haider, ex vicesindic di Clanfurt, e ancje president de societât di balon SK Austria (rivade al cuint puest de Bundesliga austriache), Mario Canori.


text:
Une cunvigne resinte a Trent, in ocasion dal inovâl dal Pat De Gasperi-Gruber (5 di Setembar dal 1946) – fonde dal prin statût di autonomie dal Trentin-Sud Tirôl – e à ben piturât lis carateristichis che a supuartin e a motivin cundizions di specialitâts regjonâls diferentis. Autonomiis regjonâls fuartis e finalizadis come chês dal Nord Irlande e de Scozie, o chês di Catalogne e di Euskadi te penisule iberiche, chês dai lander austriacs o todescs o chês dal Trentin e Sud Tirôl, si pense che a funzionin ben in prevalence par cuistions di assets organizatîf dissiplinâts di normis juridichis che a configurin istituzions di guvier e relativis competencis.
**Altris impostazions invezit a viodin te cuantitât di risorsis economichis cjapadis sù tal teritori e intai trasferiments finanziaris dal guvier centrâl la suste par une eficiente e eficace aministrazion regjonâl diferenziade. Chest ultin al è ancje il pretest che i tarizadôrs des autonomiis a doprin par dî che i statûts speciâi no àn plui motîf di esisti e a son dome un privileç.
**Dut câs, ni il dât juridic ni chel economic a esprimin fin insom la esperience positive di une autonomie regjonâl madure, responsabile e eficace come chês che o vin prime riclamât.
**Tal centri di chês esperiencis bisugne simpri meti ancje la presince di cundizions pre juridichis: lidrîs storichis, vere identitât coletive, capitâl sociâl comun, coesion culturâl, struture economiche vualive, solidarietât comunitarie, determinazions politichis.
**Chestis cuistions a son une vore determinantis e a cualifichin lis fondis stessis de vocazion al esercizi de autonomie regjonâl, anzit o disarès che a son la cause, e no l’efiet, de necessitât di istituzions juridichis normativis diferentis par chês comunitâts.
**A son il puartât ultin de culture diferente dai teritoris e des comunitâts e duncje a fasin part de culture de autonomie, che e reste la reson plui vere di un esercizi vitâl des esperiencis di guvier regjonâl. A son ancje il vêr motîf che al esprim il parcè che lis stessis risorsis e cundizions metudis a disposizion dal stât pe ricostruzion post taramot, in Friûl a àn funzionât e di altris bandis no.
**Che no stedi duncje la Regjon F-VJ a pierdi lis coordenadis culturâls, a partî des diferentis lenghis presintis in chest cjantonut di Europe. A son la spie di une complessitât culturâl e duncje di une articolazion etniche particolâr che e domande une atitudin gjestionâl speciâl.
✒ Claudio Violino


text:
Magma
Il magme al è un miscliç fondût di materiâi svariâts che si cjate sot la croste de tiere. Il magme al pues disfredâsi sot tiere, diventant un cret erutîf intrusîf, o vignì fûr come lave di un vulcan diventant cret erutîf efusîf. Il magme al ven clamât acit sal à tant silici, intermedi o basic vie vie che la percentuâl di silici e je minôr. Il magme basic al è chel plui fluit, chel acit al è invezit une vore penç tant e je vere che la lave di magme basic e pues cori par un sac di chilometris cuant che la basiche e a la tendince a fermâsi subit.


text:
#05 – O tempora, o mores
Catine e saveve di jessi di une biele fantate e cui zovins e jere usade a fâ il biel e brut timp.
Par un no veve mai un moment libar, cuntun altri e pierdeve oris cence costrut, cuntun altri invezit no i passave mai il timp e vie dilunc cun chestis nainis par no impegnâsi cun nissun.
So pari, in famee, al inveive tant che Ciceron, ma jê ridint e faseve spalutis: – Jo o soi Catine, pai, no Catiline.
Sô mari, però, no si dave pinsîr: – Puarte pazience – i diseve a l’om – cun chel just, no fasarà tant la lichignose.
Di fat cussì al è stât cuant che pe sagre di Mai, a sunâ la armoniche cu la bandete dal paîs dongje, al rivà Dolfo: subit pan dolç, ma dûr di crustâ pai dincj di Catine.
Jê, che ai apontaments e bateve la ore come un orloi svuizar, cun lui spes e vulintîr e stave un biel pôc a fâ di pâl, parcè che Dolfo al lave a timp dome cul so strument: mai une volte che al rivàs cence il cuart di ore universitari di ritart.
A Catine i vignive sù la fote, ancje se lui, chel ligjere, al saveve simpri cemût sunâiale par fâi passâ il music.
Ma dai vuê, dai doman, il drandran nol cambiave e Catine si faseve il fiât trist.
La facende, par tant che i doi si plasessin, e someave metisi mâl, alore la mari, no par nuie gjaline di chel altri secul, i disè: – Se la ande di Dolfo no ti poche, fâti furbe, fiute; cambie tatiche, fâs come me cun to pari. Vuelistu che al rivi in orari? Sempliç: dâi apontament un cuart di ore prin dal stabilît.
– Tu âs reson; provâ no coste nuie – Catine si batè la man sul cerneli e… dit e fat.
Di bot il morôs, cence savêlu, al spacave il minût tal rivâ e Catine, gnogne sodisfate, no cjapâ plui rabiadis.
Par fâle curte, cun buine pâs di ducj, i doi, dal moment che da “cosa nasce cosa”, dopo cualchi an a àn metût sù “casa”.
di ***
#12**


text:
Ciceron
Marc Tuli Ciceron (Arpin, 3 Zenâr 106 p.d.C. - Formie, 7 Dicembar 43 p.d.C.), par latin Marcus Tullius Cicero, al fo un oratôr, scritôr, politic e filosof antîc roman.
BiografieModifiche
I prins agnsModifiche
Nassût a Arpin (cumò te regjon laziâl de Ciociarìe) tal 106 p.d.C., al studià, cuntune piçule interuzion par bataiâ te Vuere sociâl, a Rome; al ve une preparazion in jurispridence, filosofie e oratorie. Par lui Rome e jere la mari des altris citâts de republiche e dal mos maiorum, che i Romans a vevin desmenteât e che Gai Mari al veve di restaurâ, ma chest al fo sconfit di Sile. Al scomençà la cariere di oratôr tal 81, rivant a difindi Quinzi de acuse dal innomenât Quinti Ortensi Ortal, che daspò al sarès stât so amì. Salt aversari dal ditatôr Sile, l'an seguitîf al rivà a difindi ancje un omp acusât di protets di lui di vê sassinât il pari, ancjemò cuintri Ortal, e al le in Grecie, scoltant oratôrs e incuintrant l'epicureisim, che nol preseà mai, par vie dal so tacament ai valôrs de tradizion e al impegn politic, scjampât dai epicureans. Tornât a Rome tal 77, al maridà Terenzie, daspò mari di doi sos fìs. Tal 75 al vignì cuestôr in Sicilie, amât dal popul pe dreture e impegn; daspò al jentrà tal Senât e al tornà a Rome.
I agns d'aur te politicheModifiche
L'an 70 al fo unevore impuartant par Ciceron, parcè che in chê volte al ve di viodi di une des causis plui impuartantis de sô cariere, che e je chê che e marche il principi de sô maturitât retoriche: i Sicilians, che a ricuardavin il so bon lavôr dongje di lôr, i afidà la acuse cuintri Gai Licini Ver, propretôr unevore disonest. Cuantuncje lis circostancis a fossin propiziis a chest, Ciceron al pronunzià une introduzion de cause tant buine che Ver al scjampà in esili prin des orazions seguitivis. Tal 69 al fo edîl e tal 66 pretôr, difindint la lex Manilia, che e segnave a Pompeu la vuere cuintri il Pont a jevât. Intratant al passave simpri plui ae bande dal Senât che no di chê dal popul; salacor i voltamencj de sô bande politiche a vignerin pe sô fedeltât ai principis morâi fondamentâi e pe sô antipatie pe violence e pes injustiziis plui gravis. Tal 63, pronunziade la orazion In toga candida cuintri i rivâi, che Luci Sergji Catiline al jere un di lôr, al fo consul; daspò, scuvierte la conzure di Catiline e otignûts par chest podês speciâi, al acusà i complotancj e al gjavà fûr che il Senât al disponès la lor muart; il cjâf dal riviel al murì tal 62, cuant che i sos soldâts a forin sdramassâts dal altri consul.
Dal trimvirât ae muart di CesarModifiche
Daspò vê refudât par scrupui di legalitât di cjapâ part di un acuardi privât cun Cesar, Pompeu e Cras, che po dopo lôr a faserin cul non di prin triumvirât, al là, tal 58, in esili, vint pôre di une gnove leç cuintri ducj chei che a vevin condanât a muart cualchidun cence concedi il dirit di apel al popul, come lui al veve fat cui conzurâts di Catiline (e jere stade scrite a pueste par lui), ma tal an seguitîf pal interessament di Pompeu, che al jere simpri plui vicin al partît dai senatôrs, al podè tornâ indaûr, acetât dal popul ligriôs e tacant a svindicâsi cun Clodi, chel che al veve fat la leç cuintri di lui. Tant e tant, il triumvirât al fo confermât dai trê aleâts e il partît conservadôr al fo intune posizion simpri plui margjinâl: Ciceron al si fasè dongje ae politiche dal triumvirât. Tal 51 al fo proconsul in Cilicie. Scomençât il scontri di Juli Cesar e Pompeu, al provà a ripatumâ i aversaris e, no rivant, al si scuadronà cun chest ultin, che al sperave che al varès difindût la tradizion republicane, ma al fo sbaraiât. Cesar lu reintegrà in dutis lis sôs carighis, ma lui nol le a Rome, restant in Pulie pe pôre dai svindics dai sostignidôrs di lui (la lontanance e causionà il divorzi di sô femine). Tornât Cesar te Italie, chest al saludà Ciceron cun deference e amistât: lui al decidè di tornâ a Rome, scomençant a vivi sedi chi sedi te sô vile a Tuscul, dulà che al aprofondì la sô spiritualitât. In chescj agns al comendà il ditatôr pal so boncûr, no vint ancjemò contrarietât par lui. La muart di Tuliole, une fie che al amave un grum, lu colpì un grum, tant che si avodà ae filosofie.
Daspò il cesaricidiModifiche
Daspò il cesaricidi, al cirì di justâ lis partis par restaurâ un regjim di gnûf legâl, ma Marc Antoni al rivà a cjapâ il podê. Tal scuintri di lui e Otavian Ciceron, sustignint chest, al pronunzià in momencj diferencj cuintri Antoni lis Philippicae (Filipichis). Tal 43 Marc Antoni, Otavian e Lepit a si acuardarin cul secont triumvirât, scrivint listis di proscrizion, dulà che Ciceron al jere il prin non: biel che al cirive di scjampâ vie, al fo sasinât di sicaris di Antoni a Formie.
Lis oparis literarisModifiche
Ciceron al scrivè un grum di oparis; chi a son nome lis plui impuartantis.
La oratorieModifiche
La oratorie di Ciceron e je mobile, simpri in câs di stramudâ stîl e tecnichis dopradis secont situazion; l'obietîf al jere simpri l'efiet tal auditori. O vìn 54 orazions di lui e di altris 54 o vìn titui o framencj.
La Pro QuinctioModifiche
La Pro Quinctio e je la prime orazion di Ciceron, pronunziade tal 81 par difindi Quinzi de acuse suntune proprietât dal cetant innomenât Ortensi, che al lavorave par un omp, Nevi. Al vincè.
La Pro Roscio AmerinoModifiche
Tal 80 al ve di difindi chest, acusât di paricidi di acusadôrs che daûr di lôr al jere Crisogon, potentissim libert di Sile, che in chê volte al jere ditatôr e che al jere stât nemì di Gai Mari, un grum amirât di Ciceron; l'aversari al jere ancjemò Quinti Ortensi Ortal: par vinci al doprà une tecniche simile a chê di lui, cun efiets tonant, ma zontant un studi atent pe costruzion des frasis. Al vincè.
La In VerremModifiche
Tal 70 Ciceron al ve une cause unevore impuartante pe sô oratorie e pe sô cariere, afidade a lui dai Sicilians, che a tignivin amenz il so bon lavôr te isule: il propretôr Gai Licini Ver al veve ben profitât de sô carghe par insiorâsi, impadronantisi di robis di valôr di e di bês. Chest al jere prudelât dal Senât e difindût ancje lui di Ortal: prin si cirì di postponi al an seguitîf la cause, cuant che Ortensi al sarès stât consul, daspò i fo concedût un timp unevore piçul par meti sù l'acuse e si soflà sot di un omp, Quint Cecili, che al jere stât cuestôr propite di Ver in Sicilie, parcè che al riclamàs il dirit di viodi lui de acuse, stramudant il judici intune farse. Alore Ciceron, pronunziade la Divinatio in Q. Caecilium, smascarant la menade, al scomençà tant ben che za daspò la prime orazion (Actio prima), che al jere nome une presentazion des imputazions, Ver, capide la bravece dal acusadôr e la finece des sôs tecnichis, al decidè di lâ in esili; al rivà a dâ une visibilitât tant grande ae cause che e vignì un câs politic e che lui al fo ben notât di Pompeu. Daspò al scrivè dut chel che nol veve podût dî pe fin premadure de cause, la Actio secunda, componude di cinc orazions: la De praetura urbana, sui malfats di Ver prin de carighe in Sicilie, la De praetura Siciliensi, sul so guvier te l'isule, la De frumento, sul fat plui seri, la De signis, su la apropriazion di oparis d'art, e la De suppliciis, de sô cagnetât e incapacitât te vuere cuintri i piratis.
La In Verrem, la prime de maturitât oratorie di Ciceron, e je dirompent e la sô individualitât stilistiche e risalte un grum: la energjie e la fuarce dal oratôr a derivavin de sô capacitât di meti sù un discors tal miôr mût cence lâ daûr di un stîl predefinît. Dal asianisim, la corint che e jere in floris in chê volte, al cjapà la assence di arcaisims, l'elocui dutil, gnervin e ric e il diamantâ i particolârs e lis argomentazions.
La In CatilinamModifiche
Tal 63 Ciceron, consul, otignûts podês speciâi pal suspiet che Catiline al plantàs une conzure, lu acusà tal Senât cu la Prime catilinarie; la sô scjampade te Etrurie, dulà che a jerin i sos sostignidôrs, e confermà lis acusis: alore Ciceron, fat part il popul de fuìde, al pronunzià la Cuarte catilinarie par otignî la muart dai sostignidôrs de conzure; muarts chescj, chê di Catiline e rivà tal an seguitîf, cuant che l'altri consul, Antoni, al sdramassà lis sôs trupis. La orazion al à un ritmi indurant e un grum di artificis lessicâi; e je plui pacheose, ironiche e solene che no dramatiche.
Lis PhilippicaeModifiche
A son cutuardis orazions che a ricuardin il fervôr di chês dal so periodi miôr, pronunziadis in momencj diferencj cuintri Marc Antoni al timp dal scuintri di lui e Otavian, sostignût dal Senât e da Ciceron; il titul al clame dongje la opare di Demosten.
Il De oratore ad Quintum fratremModifiche
Scrit tal pal fradi Quinti, al è un dialic su la oratorie finît tal 55 e ambientât tal 91; i interlocutôrs a son soredut Marc Antoni e Luci Licini Cras, ma ancje Pauli Sulpici Rûf e Gai Aureli Cote, zovins oratôrs, Quinti Muzi Sievole l'augur, Quint Lutazi Catul, consul e cjâf di un innomenât curcul leterari, e Gai Juli Cesar Strabon. I personaçs a fevelin cun finece e gravitas; Antoni al rapresente la tradizion di Caton il censôr e salacor ancje un pôc l'aticisim, Cras al rapresente lis ideis dal istès Ciceron. L'autôr al aferme che la oratorie e je il pont plui alt de culture e la espression plui alte di une ment sorestante a ancje il prodot de cualitâts di nature che no dal studi.
Il De republicaModifiche
Di chest dialic, finît tal 51, e jere cognossude nome une sezion, il Somnium Scipionis (Il sium di Sipion), fin a tant che il gardenâl Agnul Mai tal 1822, comedât par chest di Jacum Leopardi intune cjançon, al gjavà fûr une grant part de opare. Al si ispire ae Republiche di Platon, ma al à une influence dal stoicisim e al critiche la utopie di cheste, vint miôr, come Polibi, il sisteme de republiche romane, parcè che cheste e jere une sintesi dai trê implancj tradizionâi, la monarchie, la aristocrazie e la democrazie. Al è ancje la concezion di un princeps, come al sarès stât plui tart August. Tal Somnium Scipionis Sipion Emilian al conte un so sium, esponint cussì la teorie de imortalitât de anime (nol è un câs che la culture cristiane e veve conservât dome cheste sezion).
Il BrutusModifiche
Il dialic, scrit tal 46, al è tra Ciceron, Marc Juni Brut e Tît Pomponi Atic e al è une storie de oratorie romane, individuant in Quinti Ortensi Ortal e tal istès Ciceron i miôrs e plui grancj oratôrs.
Il De officiisModifiche
Cheste sezion no e je ancjemò su Vichipedie
Lis Tusculanae disputationesModifiche
Cheste sezion no e je ancjemò su Vichipedie
L'epistolariModifiche
Al scrivè un grum di letaris, come chês al grant amì Tît Pomponi Atic, scuviertis di Petrarca tal 1345. Tal epistolari e si cjate la bande plui umane, cun temis e nimiciziis, di Ciceron, che al dopre il so lengaç cuotidian di omp studiât, cun cetancj grecisims, câs diviers des altris oparis.
La poesieModifiche
Al scrivè i poemuts Alcyones, Uxorius, Nilus, Limon e Pontius Glaucus, i poems Marius, De suo consulatu e Ad Caesarem de expeditione Britannica, la elegjie Talemastis e epigrams.
Il De suo consulatu, scrit tal 60, al è un poem dal so consolât, chel dal 62, scrit par vie dal so difiet plui grant, la vanitât; come des altris oparis di poesie, nol reste scuasit nie, ma i antîcs a cjaparin cualchi viers dal poem come esempli di cacofonie (un al è O fortunatam natam me consule Romam, O Rome fortunade, nade cuant che o jeri consul).
BibliografieModifiche
- Ettore Paratore, Storia della letteratura latina, Sansoni, Bologne, 1957
- Salvatore Rizzo, I tempi di Cicerone e Premessa al testo, in Marc Tuli Ciceron, Le Catilinarie, BUR, Trebaseleghe, 2013


text:
Cheste setemane o publichìn dut di bot parcé la salût prime di dut
Lunis 15/09/2014
A àn becât un lari di curtìs a Friuli Doc. Brincât. Nol è rivât in timp a taiâ la cuarde.
Martars 16/09/2014
Publichìn la letare di Gjine di Paulêt: «Mandi. O ai savût che da Otubar lis tassis parsore 1000 € a saran paiadis tramit Online. Puar frut, cualsisei al sedi, dute la mê solidarietât a Online».
Miercus 17/09/2014
Fidenato al continue a semenâ ogm. Al fasarès plui beçs se al vendarès lis maiutis blancjis che al met di solit.
Joibe 18/09/2014
Sanitât. Lis ricetis online a son il 40%. Prime di rivâ al 100% inte nestre regjon si notarà un fuart câl demografic.
Vinars 19/09/2014
Lis ministris Pinotti e Lorenzin a àn firmât pe coltivazion de cannabis par ûs terapeutic. Finalmentri i tossicodipendents a podaran doprâle par vuarî de dipendence.
Sabide 20/09/2014
A Codroip il centri anzians al è pront: doman l'inaugurazion, ma nissun si presentarà. Si dismentearan ducj di lâ.
Domenie 21/09/2014
L'Austrie e pense di fermâ i extracomunitaris disponint l'esercit sul nestri confin. I militârs a fasaran une cjadene umane e si tignaran par man par no fâ passâ nissun.


text:
Risultati ricerca
Elementi trovati: 34
Monografia a stampa
Codroip : Istitût ladin-furlan "Pre Checo Placerean", 2001
Monografia a stampa
San Giorgio di Nogaro : Sergio Cristin, stampa 2010
Monografia a stampa
Dal Friuli con amore : settecento antiche frasi d'affetto fra innamorati / Ugo Pellis, Dolfo Zorzut, Giorgio Pitacco ; a cura di Maria Cristina Cescutti ... [et al.]
Udine : Gaspari, 1999
Versione italiana a fronte.
Monografia a stampa
Denominazioni friulane di animali e di piante non registrate dal Pirona : lettura tenuta nell'adunanza del 27 giugno 1927 / Alfredo Lazzarini
Udine : Tipografia G. B. Doretti, 1927
In testa al front.: Accademia di Udine
Monografia a stampa
Udine : Arti grafiche friulane, 1974
Monografia a stampa
Udin : Centro espressioni cinematografiche, 2000
Monografia a stampa
Dizionari talian-furlan di edilizie e costruzions = Dizionario italiano-friulano di edilizia e costruzioni / [a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Dana Concina, Rosalba Della Pietra, Valentina Piccinno, Giovanni Pietro Biasatti, Carlo Puppo, Pier Carlo Begotti]
Udine : Provincia di Udine, c2004
Monografia a stampa
Dizionari talian-furlan di industrie, cumierç e imprese = Dizionario italiano-friulano di industria, commercio e impresa / [a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Sara Cuomo, Kelly Di Lazzaro, Sandro Sillani, Alessandro Carrozzo, Pier Carlo Begotti]
Udine : Provincia di Udine, c2004
Monografia a stampa
Dizionari talian-furlan di informatiche e gnovis tecnologjiis = dizionario italiano-friulano di informatica e nuove tecnologie / [a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Federica Angeli, Fabio Boltin, Carlo Puppo, Pier Carlo Begotti]
Udine : Provincia di Udine, c2004


text:
I presidents democristians no jerin autonomiscj,
ma a rivarin instes a doprâ la specialitât.
E cumò i sorestants ce pensino di fâ?
E je nassude tarde, intal 1964; e veve mancul bêçs di chês altris, e jere guviernade di democristians clientelârs e temerôs di Stalin, ancje se za muart, ma la Regjon F-VJ e à fat il so biel lavôr di tirâ sù agriculture, industrie e artesanât fruçadis dai doi events belics dal secul. Il “miracul economic” al jere rivât ancje in Friûl e al jere daûr a sestâsi, cuant che il taramot dal ’76 al pareve che al fos rivât a scancelâ dut.
◆ Nol è stât cussì, anzit il model Friûl de ricostruzion al à permetût di amortizâ lis crisis dai agns ’80 e si è trasferît, cuntune cierte energjie, intai agns ’90 dai distrets produtîfs teritoriâi e de prime globalizazion. La economie e à tignût dûr fin sul tacâ dal gnûf secul, ma aromai e scomençave a basâsi soredut su la rendite e sul marcjât imobiliâr. Dal 2008 incà, il patatrac.
◆ I nestris “30 gloriôs” a son stâts gjestîts, di un pont di viste politic, di trê Presidents de Regjon che ancjemò no si clamavin governadôrs e che ogni dì a vevin di vuardâsi des vuatis internis dal propri partît e des imboscadis preparadis dai socialiscj.
O crôt che clamâ autonomiscj Berzanti, Comelli e Biasutti e sedi une peraule gruesse, ma a dopravin i struments de specialitât pai lôr fins politics che, almancul par ce che al tocje l’economic e il sociâl, a coincidevin cun chei dal mitic popul furlan, “salt, onest e lavoradôr”. La identitât e jere soredut folclôr, magari ancje sentinele bande il mont “todesc e slâf” ma, se tra i agns ’60 e ’70 cualchi esaltât al invente la furlanetât tant che fat politic e istituzionâl, in fin dai fats ancje cheste e je une buine ocasion par provâ a fâ casse a Rome.
◆ Triest al fâs part de Regjon. Citât sacre ae Italie, e vai e e incasse industriis publichis e Fondo Trieste. Dopo, intal ’78, il riviel cuintri dal Tratât di Osimo e il refudâsi di deventâ un paradîs fiscâl e produtîf. A coventin altris ideis e sovenzions, la Regjon e à di meti tant di so, e nas la Aree di Ricercje, il Sincroton e chê che e je vuê la “citât de sience”. Lis industriis a sparissin e il puart al pâr inneâsi, fruçât di Cjaudistrie, fin che D’Agostino nol rive a tornâlu a inventâ puartantlu fûr des sgrifis dai laris di marmelade. Al nas e si costituzionalize il sium de citât metropolitane, magari ancje par rispuindi a cui che al à scuviert che il TLT nol è mai muart.
◆ O sin cussì ae vilie dal Coronavirus. Une Regjon formalmentri ancjemò speciâl che no à plui lis competencis de sô storie gloriose, e che no à plui in Friûl un minim di classe politiche che e sepi interpretâ lis sôs esigjencis. Si fruçone cussì la stesse idee gjeografiche di Friûl. Triest si insumie di deventâ Singapôr, mandant intant a Rome puartevôs e ministris. Cualchi barlum di gnûf autonomisim si fâs strade in piçulis vilis fortificadis di ca e di là de aghe, ma su dutis al domine il gnûf verp sovran populist di cui che al vûl difindi i confins de “patrie” de invasion afghane e pakistane.
Une sunade di trombe di Wuhan e di Lodi, e dut al cambie!
O forsit no!
◆ I events disastrôs di cualsisedi nature, cuant che a colpissin une realtât a àn in se une potenzialitât creative pal procès di “rinassite” daspò dal drame. Dificil “ricostruî” ce che al è stât distrut ma si pues “rigjenerâlu” daûr di dôs diretoriis pussibilis. Par tornâ a partî, si fâs jeve sui elements di dinamiche sociâl e economiche che a son presints, e si metin in at lis precauzions par protezisi de fuarce che e je stade la cause dal event.
◆ Il taramot dal ’76 al à permetude une rigjenerazion grande dal Friûl in gracie de esistence za in at di un percors di “disvilup”. Midiant di un concors istituzionâl virtuôs tra Comuns, Regjon e Stât si à tirât sù lis maniis e al è nassût cussì il “model Friûl”.
◆ L’event SARS-CoV-2, ancje se intes sôs mutazions, nol è un event locâl e al à di confrontâsi suntune situazion globâl par scuvierzi lis viis dai percors di rigjenerazion. Ma chestis viis a son ertis. Lis dinamichis des economiis politichis prevalentis no slusichin di prospetivis intai paîs disvilupâts, e rimedeâ pal futûr aes pandemiis nol è alc che si pues praticâ cence une regjie autorevule che e sepi imponisi ai interès “nazionâi” dai stâts singui.
◆ In chest cuadri, il Friûl al paie un presit plui alt, parcè che al è ancjemò sturnît de recession dal deceni passât, leade aes carateristichis dal so sisteme produtîf ma soredut ae distruzion des capacitâts di spese dai sogjets publics teritoriâi, che il Stât ur fâs paiâ il cost assurt di 10 miliarts di euros, tentant – in maniere falimentâr – di ridusi i siei debits.
La dimension economiche dal Friûl si è ridusude dal 10%, sedi tant che PIL reâl sedi tant che redit disponibil pes fameis, e si riscje che cheste e sedi une cjame mortâl intal cirî un altri ecuilibri tal dopo Coronavirus. Di fat, une situazion “pluripatologjiche” e à puartât il Friûl ae dibisugne di “terapie intensive”.
◆ Lis capacitâts di reazion des istituzions no rivin a jessi proporzionadis al moment. O vin metût dal nestri mandant a Triest e a Rome masse servitût. Ma la stesse societât civîl no rive a ricognossisi intal propri capitâl teritoriâl e semantic, intun moment che no dome lis rêts economichis ma ancje lis risorsis ambientâls e naturâls – cussì come la stesse identitât culturâl – a vegnin glotudis dai algoritmis des machinis de competizion dai capitâi finanziaris.
◆ Viodût l’aniversari, isal daûr a rivâ un gnûf 1420?
Ise cualchi altre strade che une societât, sveantsi, e puedi cjapâ? Ciert, a coventin visions strategjichis, bêçs e istituzions, vecjis o gnovis, in stât di produsi sieltis oportunis. Tornâ ae normalitât dopo la pandemie e je dome une ilusion. Chest al è un moment straordenari là che e covente cjatade fûr no dome la braùre di jessi furlans ma, se a son, si à di meti in cjamp e di savê ricognossi lis inteligjencis che a vedin une cjalade oblicue a pet dal presint dominant.
◆ Nol baste un statût di autonomie intun stât ae derive par salvâ une barcje intun mâr in burlaç: a coventin professionalitâts, intuizion e cjatâ la rote juste.
◆ Forsit il hashtag “fasìn di bessôi”/ “par fuarce”, rilançât de Patrie dal Friûl al pues coventâ a tornâ a meti in discussion propit lis tantis dipendencis che vuê a pesin sul Friûl, no par isolâsi e par contâ dome su lis propriis fuarcis, ma par rivendicâ un comant politic su dutis lis relazions che a incidin sul futûr dai nestris teritoris. ❚


text:
Za l’Istât passât o vevi sperât che la pandemie e sburtàs a un esam complessîf dal sisteme des nestris scuelis par meti in vore la riprese, in sigurece, de didatiche in presince. O conseavi la valorizazion des struturis sparniçadis sul teritori, masse pôc dopradis: stiçant la frecuence, di bande dai students, dai Istitûts plui dongje de lôr residence, si saressin slizeridis lis scuelis dal cjâf lûc, e si varès ridusût il probleme dai traspuarts: cun di plui, si varès tacât ancje a smitizâ la convinzion ilusorie che i Istitûts di citât a dedin par fuarce une preparazion miôr. Invezit, dutis lis scuelis furlanis a son ecelentis sot cetancj aspiets, de ufierte formative ae dotazion di imprescj pe didatiche: si darès parimentri valôr a dutis lis realtâts dal teritori a benefici di ducj. Risolvi il gredei dai traspuarts al varès permetût di ridusi la DaD, che cetantis fameis e students no rivin a gloti.
◆ Al è passât mieç an. Ce dî? Al è propit tai moments dificii, cuant che i ecuilibris consolidâts a vegnin disfats di impreviscj, che bisugne jessi bogns di lâ indevant cence fermâsi al “si à simpri fat cussì… no si pues fâ in altre maniere”. Bisugne jessi bogns di pensâ soluzions gnovis, ancje se sul imprin a somearessin impussibilis.
◆ Alore, al vûl pensât no a ce che la scuele e je simpri stade ma a ce che e varà di jessi par davuelzi la sô funzion primarie, ven a stâi “promovi il disvilup armonic e integrâl de persone cu la acuisizion des cognossincis che a coventin a deventâ citadins atîfs e responsabii, tal rispiet e te valorizazion des diferencis individuâls”. Chest al impon di meti in prin plan lis necessitâts di cui che al impare, no di cui che al insegne. Bisugne ripensâ a chê che une volte si clamave “didatiche puerocentriche”, rotamade in chescj ultins 30 agns par dâ spazi a un burocratic e impersonâl eficientisim che, cuntune frenesie inovative che no à sens, al vûl fâ cressi masse svelts i ritmis di disvilup dai fruts par fâur brusâ i timps… Purtrop però, intune suaze dal gjenar, a miorâ e sarà dome cualchi competence e no la personalitât interie. Ma par sigûr la didatiche de scuele dal avignì e varà di rispietâ la nature di chei che a imparin, par sodisfâ lis dibisugnis di cressite di ognidun.
Dut câs par sielzi ce inovâ e ce conservâ, no si pues fâ di mancul di rifleti sul model di citadin che si vûl fâ cressi. Tignint cont di chest model, si sielzin i obietîfs, lis competencis di promovi, i spazis, i timps e lis risorsis di invistî. E chest al sarès plui facil se la Regjon e gjoldès de competence su la scuele, parcè che cussì e podarès rindi plui siôr il patrimoni identitari dai nestris zovins e fâ di stimul e supuart al disvilup sostignibil dal teritori e dal so stes patrimoni culturâl. No par sierâsi o par nostalgjie, ma par cjatâ plui fuarce tes nestris lidrîs come i arbui che a cressin simpri plui fuarts se a son salts te tiere che ju nudrìs.
◆ Cuâl model di citadin podaressino imagjinâ? Chel dal produtôr-consumadôr, mai sodisfat dai siei risultâts, simpri competitîf, individualist, malcuiet? O chel dal citadin cun competencis e cognossincis disvilupadis intune declinazion che e cjale ae nature, al ambient, ae culture e aes personis che nus vivin dongje, a chei che a son vignûts prin e a chei che a vignaran dopo di nô? Stant che o varessin di lavorâ par vivi e no di vivi par lavorâ, jo o varès miôr la seconde soluzion par fâ cressi i nestris zovins.
◆ La scuele e à di insegnâ a vivi inte contemporaneitât; e à di stâ al pas cui timps, ma cence dismenteâ che lis dibisugnis di fonde dal om a restin simpri chês. In chescj ultims agns di sieltis e di cambiaments, inovazion e eficience no àn simpri puartât a sieltis atentis, e si à netât l’ort cun dutis lis verzis! La plui part des inovazions sperimentadis tai ultims 20 agns dal secul passât a son stadis sacrificadis cirint la competitivitât plui che la colaborazion, l’imparâ a memorie plui che il resonâ, la omologazion plui che la creativitât. L’esempli des provis Invalsi al larès analizât in maniere critiche. Nol covente dome vuadagnâ competencis se si dismenteìn dal disvilup integrâl e armonic de personalitât, e des competencis afetivis, relazionâls e creativis, dal spirt colaboratîf e de autonomie. Coventarès fâ di mancul de assurde competizion tra i Istitûts, che a cirin simpri plui “clients” par fâ viodi il sucès e la atrativitât de lôr ufierte formative, e vuarî de aspirazion bulimiche a vê grancj numars cuant che a voltis une sdrume di personis e fâs cressi la competizion, la agressivitât, e compuartaments tant che il bulisim. E, compagn, al è di evitâ il lusôr fals de idee di une scuele-aziende che e produsi int “adestrade”, invezit di progjetâ un laboratori di culture. E capî che se i “grancj Istitûts” a fasin vignî fûr plui ecelencis, in chei plui piçui si ridusin lis conflitualitâts, si motivin ancje i students plui timorôs e, in cheste maniere, si fâs cressi il sucès formatîf. Si à di jessî de logjiche dal individualisim che nus fâs sintî di bessôi e cence difesis tal mieç de masse.
◆ Ise une utopie? Ma a son lis utopiis che a àn simpri mot il mont! Su chest troi il Venit, che al à Statût ordenari, al è za plui indevant di nô. Al à domandât competencis su la scuele ben plui penzis de nestre Regjon che e je a Statût Speciâl!. A coventin competencis su la scriture dai programs, su la gjestion des risorsis (economichis e di personâl) par inviâ un cambiament radicâl e liberâsi di pratichis stanticis e demotivantis… e tornâ a dâ snait al lavôr dai mestris e dai students. Soredut parcè che la pandemie nus à fat tornâ a preseâ il fat che la scuele no je un pês ma une oportunitât che o regalìn ai nestris fîs. ❚
La fuarce ae nestre scuele e je intes lidrîs de nestre intDino Del Ponte
Za l’Istât passât o vevi sperât che la pandemie e sburtàs a un esam complessîf dal sisteme des nestris scuelis par meti in vore la riprese, in sigurece, de didatiche in presince. O conseavi la valorizazion des struturis sparniçadis sul teritori, masse pôc dopradis: stiçant la frecuence, di bande dai students, dai Istitûts plui dongje de lôr residence, si saressin slizeridis lis scuelis dal cjâf lûc, e si varès ridusût il probleme dai traspuarts: cun di plui, si varès tacât ancje a smitizâ la convinzion ilusorie che i Istitûts di citât a dedin par fuarce une preparazion miôr. Invezit, dutis lis scuelis furlanis a son ecelentis sot cetancj aspiets, de ufierte formative ae dotazion di imprescj pe didatiche: si darès parimentri valôr a dutis lis realtâts dal teritori a benefici di ducj. Risolvi il gredei dai traspuarts al varès permetût di ridusi la DaD, che cetantis fameis e students no rivin a gloti.


text:
La precarietât, prime beatitudine01 di Zenâr 2004
A an vût dit, int plui esperte di me, che al bastarès salvâ il discors de mont (Mt 5-7) par vê dut il vanzeli in struc. E di chest discors dolç e radicâl, consolant e rivoluzionari, bastarès salvâ lis Beatitudinis, che a son il cûr dal cûr.
E je une liste di int che, ta la mentalitât corint di vuè, ma ancje in chê de ete di Crist, no fâs nissune invidie. Par solit la int ju cjale cun indiference; cualchidun si sburte fint al dûl, ma o crôt che nissun nol vedi gole di simiotâju. Epûr i puars, i avilîts, i bogns e i monts, chei che a perdonin e a scombatin pe pâs, contents ancje di cjapâ mortificazions e vilaniis, a son furtunâts.
Furtunâts o furbos? Salacôr ancje furbos, ma di une furbetât ledrose, come che e je ledrose e alternative la vision de vite che al à Crist rispiet a la nestre. Une furbetât che e riscje il dut par dut, ma dut suntune promesse, lassant lûf sigûr pe gjaline in forsit. Crist ju clame beâts; nô o saressin plui sui biâts o biadaçs, i ultins di chest mont che a saran i prins in chel altri, ma par cumò ultins.
E fra i ultins che a an dirit di jessi prins, fra i biâts che a varessin di sei beâts, o fâs il sacrilegjo di completâ la liste di Crist cuntunaltre beatitudine: la precarietât.
I precaris a esistin ancje inte ministrazion dal stât ma par solit a rivin a la pension. Chei precaris che o dîs jo a son chei che no puedin programâ nuie e a vivin dì par dì no par vocazion di bintars ma parcè che la vite stesse no ur dà nissune sigurece. Une volte, inte lôr puaretât, i nestris vecjos a podevin ancje fâ cuatri conts, clucî une cualchi sperance, smicjâ cualchi progjet o afâr. Se no vevin bêçs, a vevin salût, in plui a vevin il capitâl dai fîs e soredut a vivevin tun sisteme di sigurecis, che ur permeteve di cjalâ indenant o almancul di poiâ i pîts sul sigûr.
Vuê dut chest al è gambiât. Nol esist, ni a nivel personâl ni coletîf, ni locâl ni internazionâl, un pont di riferiment culturâl, economic, psicologjic. Se and è, a son contraditoris e no valin ni par dutis lis personis ni par ducj i moments. Si è come suntune barcje, là che si pò sperâ di no lâ sot ma no si pò fâ di mancul di niçulâsi e di vê il cjâf che al zire. I viei a an vût i lôr problemis, ma nô no vin di sintî nissun sens di inferioritât intai lôr confronts, parcè che vuê i fastidis a son plui e lis sodisfazions mancul.
Il vanzeli, tal invidânus a vivi dì par dì cence deventâ mats pal doman, nus puarte come spieli i ucei dal cîl che no seselin e lis rosis dal prât che no tiessin. No ai nissune pore a puartâ, come spieli, tante int, di ogni etât, che ogni dì e à di frontâ une gnove aventure. Un vecjo dibessôl, un pari e une mari cuntun fî disabil, une femine cul pês de cjase dut su lis sôs spalis, un invalit, un che al à labonament pal ospedâl e pal miedi, un fantat za inviât sul troi de vedranance, un paîs di anzians cence ostariis e buteghis e comoditâz e fruts, ce inlusions puedino fâsi? Se a rivin a no disperâsi, a no pierdi la voe di fâ, a cjatâ inte grame monotonie une cualchi serenitât, no sono di dirit te liste dai furtunâts? Une liste che si slungje simpri di plui, cu la complessitât di vuê. Il spalancâ ogni dì il barcon suntun mont che no ti ufrissarà nuie nol è mancul grant e significatîf de salmodie che e travane i cops centenaris di un convent.


text:
Un ricuart, un haiku
O lei propit cumò, su la Patrie dal Friûl, che a setembar al è muart Beno Fignon. No lu cognossevi, a dî il vêr, ma o sai di vê cjase, di cualchi bande, i siei haiku furlans. E jo o ai simpri vût un ciert preseament par chei che a cirin di cjoli une robe e fâle cambiâ cence snaturâle e cence mancjâ di rispiet a chê robe. I haiku a son une forme poetiche gjaponese, la plui curte e antigone, e ancje se a son milions di haijin al mont (i haijin a son chei che a scrivin haiku) a son pocjissim che lu san fâ.
(Almancul cussì a disin i gjaponês, che a disin che un brâf poete di haiku, inte vite, al rive adore a scrivi si e no cinc poemas meritevui).
Ben po, no ài lis competencis par savê se i haiku di Beno jerin bogns, ma di chei che vevi let di sigûr al jere un che al veve vut rispiet sedi pe forme gjaponese, sedi pe chê furlane.
Cussì, si che lu ai scrit îr matine, us lassi un haiku fresc fresc.
Soreli e zulugne
A panze plene
Mandi!


text:
Lets in Ostarie:
SES & barete – contis curtis
di Francesca Gregoricchio
CE LIBRI ISAL?
Un librut di contis curtis, come che al dîs il titul piçul, jessû pe Kappa vu inte golaine La Comugne
, tal Dicembar dal 2011. Dentri si cjate une cariolade di contitus – cuasi 20 – scritis di Francesca Gregoricchio e che a messedin il ses e la ironie. Il libri al à 96 pagjinis e al coste 12euros.
MA CUI ISE LA AUTORE?
Francesca Gregoricchio, nassude a Udin, ma che e à vivût un biel toc a Milan, dulà che e à lavorât tant che gjornaliste par radio e televison e tant che copywriter pe publicitât. Par furlan, a dôs mans cul pari Gianni, è à publicât il libri par frutins Lis storiis di Piçul, la lune e l’aiaron (Kappa vu). Cumò, tornade in Friûl, e lavore tant che editor, ilustradore di libris par fruts e inte promozion di publicazions. E je presinte ancje chi su contecurte, inte pagjine dai contecurtârs.
Vincj contis, dutis diferentis ma dutis golosis, che a cjacarin di ses. Sedi esplicit, sedi dome lumât, il ses al è sì protagonist, ma plui di spes i vêrs personaçs a son la ironie, la stupiditât di om e femine, i difiets e i pecjâts umans. Cuasi simpri sierant cuntune batude, une sorprese o un ribaltament, in ogni conte si conte alc, e alc altri si lasse intindi. Lis contis si lein intun glotâr, cence fermâsi, sedi par che son dutis curtis, sedi par che il lengaç al è sclet e svelt, une vore moderni e cuntune grande abilitât di “savê contâle ben”. Efiets colaterâi: ti ven voie di fâ ses, ma ridint.
MA A CUI I PUEDIAL PLASÊ?
A chei che no àn pôre di cjacarà di ses e a chei che le àn. A ducj chei che i plâs fâ une ridade, e che no àn voie di cjapâsi masse sul seri. A chei che i plasin lis contis curtissimis, che a durin ancje dome une batude, magari cuntune scriture ferbinte e clare. Aes feminis, che si sa, tal ses, a son lôr che a puartin la barete. E ai oms che ur plâs il ses, ancje se la barete no la puartin.
E SE O AI VOIE DI CJOILU?


text:
Midun
Il cjistiel di Midun al fo fat sù tal 1136 par volontât dal vescul di Concuardie e al fo destinât in feut ae famee omonime. Tal 1318 e fo une lote violente, tacade par problemis di preminence, tra la famee di Midun e i sovrans di Manià. Fate la pâs tra chescj contendents, tal 1363 il cjistiel al fo tacât e fiscât dai soldâts dai sovrans di Spilimberc, Strassolt, Prate, Polcenic e Urusberc, aleâts dal duche Rodolf di Austrie cuintri il patriarcje Ludovì Torian. In cetantis ocasions i sovrans di chest cjistiel a forin aleâts de citât di Cividât intes cuistions che a dividevin il Friûl patriarcjâl. Passât ai Valentinis sul tacâ dal '400, daspò aleancis e compravenditis al fo tornât ai sovrans di Midun. Fiscât dal taramot dal 1776, al fo daspò bandonât e al è une vore probabil che lis sôs bielis pieris scuadradis a sedin coventadis par fâ sù altris mûrs tal paîs disot.


text:
E je siore di apontaments la zornade che e viôt la scree dal 90m congrès de Societât Filologjiche Furlane a Voleson (PN). Ai 29 di Setembar di fat inte biele suaze de citadine medievâl e sarà la ocasion par un incuintri dai socis, ma no dome.
Il program al previôt di cjatâsi inte matine aes 9.00 li dal municipi di Voleson e subit dopo di cjapâ part ae Sante Messe, che e vignarà celebrade par furlan li dal Domo.
Aes 10.30 al sarà il moment dal corteu par rivâ aes 11.00 li dal Auditorium des scuelis mediis “Erasmo da Valvason” pe scree dai lavôrs.
Si vierzarà cuntun benvignût di bande dal “Coretto Alpini e Amici” e cu lis musichis di Paolo Forte e subit dopo cui salûts des autoritâts. Po dopo e sarà la cerimonie pe XVI edizion dal Premi “Andreina e Luigi Ciceri”. Il dut si sierarà cuntun altri moment musicâl.
Aes 13.00 si larà li dal Centri parochiâl pal gustâ dai Socis e aes 15.00 si podarà gjoldi di une visite vuidade tal biel cjistiel medievâl te place dal paîs e scoltâ musiche corâl in diviers ponts di Voleson.
Aes 17.30 di gnûf li dal Domo par scoltâ un conciert di orghin cun Marco Rossi e la vôs di Laura Antonaz su lis musichis di Lazaro Girolamo Valvasensi.
La zornade si sierarà in place Libertât cu la esibizion dai tamburins e dai sbandieradôrs.
Par gustâ cun plats fat di pueste pe ocasion si pues notâsi li de Societât dentri dai 20 di Setembar, il cost al sarà di 25 € par persone.
Il 90m Congrès de Societât Filologjiche Furlane si inserìs inte suaze dai festezaments di “Medioevo a Valvasone” che si tignarà ai 13, 14 e 15 di Setembar, manifestazion che chest an e je rivade ae 21e edizion. ❚
✒ V.D.
GNOVIS IN CURT. Cunvigne numar 90 pe Societât Filologjiche Furlane............
E je siore di apontaments la zornade che e viôt la scree dal 90m congrès de Societât Filologjiche Furlane a Voleson (PN). Ai 29 di Setembar di fat inte biele suaze de citadine medievâl e sarà la ocasion par un incuintri dai socis, ma no dome.


text:
Ai 28 di Avost inte Plêf di Sant Pieri a Zui “Glesie Furlane” e memorearà i 40 agns de sô nassite, cuant che dîs predis de Cjargne ur àn lassât sul altâr ai vescui Battisti e Pizzoni un document che al reclamave il dirit dai furlans di preâ e di celebrâ la messe doprant la lenghe dal cûr, il furlan. In chel document, che o cjatais te pagjine dongje, ogni cristian, ogni predi, ogni plevan dai paîs dal Friûl al cjate ore presint lis resons di fonde sul plan pastorâl motivadis dal Vanzeli, dal Concili Vatican II, dal sintiment e de inteligjence par doprâ la lenghe dal cûr inte messe.
Un document che al reste di grande atualitât e che al merete di jessi let no dome dai furlans che a crodin, ma ancje a Rome in Vatican e de C.E.I, che a stentin – e no si capìs il parcè – a dâ une autorizazion, che e je un dirit naturâl, par che la messe e puedi jessi celebrade dai furlans inte lôr lenghe. ❚
✒ bonsignôr Roberto Bertossi
A Zui par memoreâ un document che nol à pierdût pêl di atualitât............
Ai 28 di Avost inte Plêf di Sant Pieri a Zui “Glesie Furlane” e memorearà i 40 agns de sô nassite, cuant che dîs predis de Cjargne ur àn lassât sul altâr ai vescui Battisti e Pizzoni un document che al reclamave il dirit dai furlans di preâ e di celebrâ la messe doprant la lenghe dal cûr, il furlan. In chel document, che o cjatais te pagjine dongje, ogni cristian, ogni predi, ogni plevan dai paîs dal Friûl al cjate ore presint lis resons di fonde sul plan pastorâl motivadis dal Vanzeli, dal Concili Vatican II, dal sintiment e de inteligjence par doprâ la lenghe dal cûr inte messe.


text:
“La glesie furlane, saltade fûr come fie primarole dal grim de glesie mari di Aquilee, mari di santitât, culture e tolerance, e salude di cûr la glesie di Bressanon-Bolzan cu lis sôs componentis di lenghe todescje, taliane e soredut ladine, che e spartìs cun nô no dome la stesse fede, ma ancje la stesse çocje culturâl e linguistiche e, salacor, ancje lis nestris dificoltâts par podê sentâsi te grande taulade dai popui a paritât di dovês e di dirits”.
Cun chest salût iniziâl come grup di Glesie Furlane o vin presentât un nestri intervent cul teme “Laudâ Diu par furlan. Storie dal furlan come lenghe liturgjiche”, a une cunvigne inmaneade a Bressanon tal 1998. Par chest leam cui fradis ladins dolomitans e te vergognose dificoltât a viodi aprovât il Messâl par furlan o presentìn une part di une riflession che pre Antoni al veve fat su la Patrie dal Friûl, in seguit a la cunvign.
UNE CUNVIGNE SERIE SUNTUNE CUISTION SERIE
La comission liturgjiche de diocesi di Bressanon-Bolzan e à clamât dongje i predis par rivâ a une regolamentazion des celebrazions liturgjichis in presince di cristians di culturis e lenghis diferentis. La vore e je stade fate in maniere serie, come che si conven a une glesie serie e a une materie cussì delicade. Dopo agns di discussions a ducj i nivei, ai 7 di Mai si veve di rivâ a lis conclusions, di presentâlis al vescul Wilhelm Egger par la promulgazion.
L’incuintri al è stât fat te academie Cusan e al veve par titul: “Laudâ Diu in plui lenghis”. Lis proposizions a son stadis presentadis tes trê lenghis uficiâls de diocesi: talian, todesc e ladin. I todesc e i ladins a capissin ancje il talian, come simpri, e, come simpri, i talians a capissin dome il talian. Si à proviodût cu la traduzion simultanie te scufe.
Stant al titul, si podarès sierâ la cuistion ancjemò prime di tacâle, parcè che nô no vin une lenghe liturgjiche nestre. No pal fat che nus mancje, ma pal fat che nus e improibissin. E no par resons di teologjichis o liturgjichis, che si podarès capîlis, ma par resons politichis, che no si pues e no si à di capîlis. Al è vêr che la mancjance di rignossiment de lenghe furlane e ven di un stât brigant e bausâr, ma al è ancje vêr che la glesie no à palesât ni plui cussience ni plui veretât e libertât dal stât e duncje e à plui colpe, dal moment che si justifiche e si legjitime in non dal vanzeli.
CJANT, E PREIERE E DUTRINE
In realtât il popul furlan, erêt dal patriarcjât di Aquilee, al à un patrimoni che pocjis glesiis a puedin stâ a pâr. Patrimoni che il passâ dai secui e la tristerie dai oms al à sassinât toc par toc. Nus son restadis, là che si à vût sintiment, lis melodiis patriacjinis, che la nestre int si passeve a cjantâlis insieme cul cjant religjôs popolâr. Prime des ghitaris e des banalitâts di cumò. Cussì o vevin une ricje tradizion di prejeris di famee e di devozion, ingjenuis e poetichis, che i predis lis bandivin de glesie ma che il Signôr lis scoltave tal cjamp, tal prât e te pâs de prejere serâl.
O vevin ancje une grande tradizion catechistiche, fate, come che si custumave in chê volte, a domande e a rispueste. Dongje de dutrine tradizionâl, i catechisims dal ‘Siet e ‘Votcent a ripuartavin lis preieris di ogni dì e i formularis che un bon cristian al veve di cognossi e di praticâ. No podìn dismenteâ la tradizons dai predis furlans di fâ ogni domenie il catechisim par furlan ai grancj e la predicazion ordenarie e ocasionâl te lenghe de int. Usance dismetude dal 1915, cuant che il vescul Rossi al à dit che il dirit dai soldâts talians al vignive prime dal dirit natîf dai furlans e dai slovens. Dopo dal vescul nazionalist, al è vignût il vescul fassist e dopo chel democristian, che a sunavin la stesse musiche sot la stesse bachete politiche.
UN POPUL SCANCELÂT E UNE LENGHE ÇONCJADE
Di dutis lis disgraciis de nestre glesie e int, si pues dî che la pagjine plui nere e à tacât cu l’a invasion-anession da la Italie. No si met in discussion il fat, ma il mût: ignorant, prepotent, prevaricadôr, centralizant, asfissiant. Nus interesse pôc che, a distance di un secul e mieç, la barache e sedi plui clopadice di prime. Intant il mâl lu vin vût e al riscje di fânus sparî de famee dai popui. In dut chest timp, i vescui talians dal Friûl no àn mai volût cjalâ in muse la nestre realtât pluriculturâl e plurietniche e frontâ cu la fuarce dal dirit naturâl e dal vanzeli chê che e je la cuistion primarie e indilazionabil de nestre glesie, premesse e condizion a ducj i progjets e plans pastorâi. Cussì, in gracie di un stât massonic e mafiôs e di une glesie debule e conivent, in Friûl al è stât perpetrât un autentic etnocidi, che al à scancelât il nestri non de famee dai popui e çoncjade la nestre lenghe de armonie universâl.
UNE OCASION MANCJADE; LA RIFORME CONCILIÂR
Dal 1963 e je capitade inte glesie une rivoluzion copernicane, cu la introduzion des lenghis vivis tal cûr stes de vite de glesie, la liturgjie. Di fat in Catalogne i vescui a àn metût in bande il messâl latin e viert il messâl catalan. Une ocasion providenziâl ancje dal pont di viste culturâl e politic, soredut tignint cont che al imperave ancjemò Franco. In Friûl i nestris vescui talians a àn metût in bande il messâl latin, che nus faseve compagns di sventure cun ducj, e a àn viert il messâl talian, che nus scludeve par simpri di un dirit sacrosant.
Il parcè lu san ducj e lu vin za dit. Il Vatican al à improibît il furlan parcè che nol jere ricognossût dal stât talian. Che si scuen rispietâ. Si pues contestâlu dome cul divorzi, l’abort e lis scuelis catolichis. L’unic che al semearès cussient dal probleme al è il vescul Battisti, che, denant de proibizion vaticane, al à decidût di no proibî un dirit. Al è il massim che si à rivâts a vê.
pre Antoni Beline
La Patrie dal Friûl n. 6 lui 1998 (921 de Patrie)
IL FERÂL. La laude improibide............
“La glesie furlane, saltade fûr come fie primarole dal grim de glesie mari di Aquilee, mari di santitât, culture e tolerance, e salude di cûr la glesie di Bressanon-Bolzan cu lis sôs componentis di lenghe todescje, taliane e soredut ladine, che e spartìs cun nô no dome la stesse fede, ma ancje la stesse çocje culturâl e linguistiche e, salacor, ancje lis nestris dificoltâts par podê sentâsi te grande taulade dai popui a paritât di dovês e di dirits”.


text:
Ma ce informazion vegnie produsude al Tgr F-VJ? La atenzion principâl e je pe croniche: tra chê blancje e chê nere a passe il 58% dal timp.
La part dal leon se cjape la croniche istituzionâl: scree dal an judiziari dal Tar, interviste al gnûf prefet di Triest, interviste al cjâf de polizie di passaç a Triest, citadinance onorarie dal comun di Triest a Cristicchi, cunvignis, fieris. Totâl, cuasi 31 minûts. Se o metìn dongje i 18 minûts dedicâts ae politiche, si rive a 49 minûts: la durade di trê Tgr intîrs. La int, o miôr, la societât regjonâl, che po e je chê che e mande indevant la barache? Une opzion. Par chest al va segnalât tant che une ecezion di nomenâ il servizi fat di Romoli sui artesans furlans e la crisi dulà che e ven dade la peraule ai vêrs protagoniscj: i artesans.
La croniche nere e cjape cuasi un tierç dal totâl, ma si scuen dî che la setemane e jere condizionade dal câs di Giulio Regeni. A restin altris 23 minûts di gnovis: si fevele de fieste di Sant Valentin a Udin, de lote cuintri la ludopatie a Triest, de mostre sui avions ae Comina di Pordenon. Part dal leon pal meteo: protagoniste la nêf, tant spietade che i àn dedicât ancje un documentari di pueste. In totâl, 6 minûts e 35 seconts.
Tal setôr politiche, il tormenton de setemane i tocje aes candidaturis pes comunâls di Triest: tal Pd a barufin, cemût si fasial a no fevelândi almancul une butade par tg? Dopo trê dîs, cualchidun al à di vêju visâts che a jerin elezions ancje a Pordenon cussì a son rivâts a meti dentri almancul une code martars ai 16: 7 seconts.
Intal setôr de economie, a van simpri a fuart lis investigazions des organizazions des categoriis e i tocs di caratar gjenerâl. Grande novitât de setemane lis gnovis a mieç tra nere e economie, cui câs Coopca e Bancje popolâr di Vicence: un segn dai timps. Tant che la gnove atenzion pe Fincantieri di Monfalcon: che a vebin voie di tirâle dentri te citât metropolitane? Nus mancje tant la Feriere di Servola…
Inte crisi gjenerâl dal sport, colât al 5,8% a pet dal 9,8% dal 2015, al va in crisi ancje l’Udin, no dome parcè che al piert, ma parcè che al piert fûr cjase, a Gjenue. Ma ancje se al ves vinçût la mignestre e sarès stade compagne. In trasfierte si à di contentâsi. Cinisintule la culture, ferme al 4,5%. Tant che lis promozions dai programs Rai: timp robât aes gnovis par fâsi publicitât. (M. Tos.) ❚
Int? Une opzion. I argoments dal notiziari vie pe setemane............
Ma ce informazion vegnie produsude al Tgr F-VJ? La atenzion principâl e je pe croniche: tra chê blancje e chê nere a passe il 58% dal timp.


text:
Benvignûts
“Glesie Furlane” e je un grop di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di “inculturazion de fede” o di “vanzelizazion de culture”.
Nassût viers i agns ’70 dal secul passât, sul sburt dal Concili Vatican II (1962-1965).
Obietîf de Associazion al è chel di cognossi, studiâ, promovi, valorizâ cun ricercjis, publicazions, incuintris dut ce che al rivuarde la dimension religjose te culture furlane cirint tant traviers lis fonts storichis che la realtât contemporanie.
Di cheste gnove cussience de proprie origjinalitât e dignitât, e nas l’esigjence di “dâi a la nestre fede il savôr de nestre tiere”. Lu fasìn midiant dal studi des risultivis, dai aprofondiments, de traduzion dai tescj biblics, de lenghe furlane inte liturgjie, te catechesi e de valorizazion dal patrimoni musicâl patriarcjin, religjôs e popolâr.
DANUS UNE MAN
NOL COSTE NUJE:
BASTE METI IL NUMAR
94035000309
TE CASELE JUSTE E FIRMÂ
LA DESTINAZION DAL 5 PAR MÎL.
Ultimis notiziis e avîs
Presentazion dal libri di pre Rizieri17 di Novembar 2022
Us invidin a la presentazion dal libri di pre Rizieri De Tina “Dal fevelâ di Lui al fevelâ cun Lui!”
Pe ocasion a dialogaran cul autôr pre Vigji Gloazzo e Tulio Fari
27 di Novembar 2022, prime domenie di Avent, aes 3 dopomisdì tal domo di Vençon
Conference su “Pier Paolo Pasolini, om contraditori e segnâl di contradizion”05 di Otubar 2022
Domenie ai 30 di Otubar, aes 3 e miege dopomisdì a Vençon, ta sale conferencis dal Palaç Orgnani Martina conference su “Pier Paolo Pasolini, om contraditori e segnâl di contradizion”, Coment da sezion dal libri Trilogjie tormentade di Pre Antoni Beline.
Relatôr: prof. Mario Turello.
48 agns di Glesie Furlane16 di Avost 2022
Cjârs amîs, il 28 di avost, as 6 sore sere, si cjatin a San Pieri di Cjargne par i 48 agns da fondasion di Glesie Furlane.
SAGRE DAL DÔMO DI SANT'ANDREE, VENÇON27 di Lui 2022
Domenie 7 di Avost, a Vençon, as 6 soresere, celebrasion da Messe cjantade e Procession dal Patriarcje Bertrant tal 684in Aniversari de Consacrasion dal Domo di Sant’Andree.
AVÔT DAL FRIÛL: MESSE A AQUILEE21 di Lui 2022
Amîs, si sin cjatâs domenie 17 di Lui a Aquilee pal Avôt dal Friûl ai Sants Ermacure e Fortunât.
Come ogni an i vin celebrât messe te nestre lenghe cul jutori dal test stampât tal Lui 2005 simpri a disposision sul nestri sît (dapît da home page, sielç Sagre dal Patriarcjât)
I vin scoltât lis leturis da Peraule in sloven, todesc e furlan e lis bielis riflessions di pre Christian Marchica. I vin cjantât insieme cun il Coro Vôs di Vilegnove compagnât di Marcello Rosso.
A fin messe Andrea Bellavite l’à puartât i siei salûs e il benvignût te Basiliche e don Romano Michelotti l’à contât il lavôr fat di Glesie Furlane tal ultim an. A nus son rivadis ancje buinis notizîs pa aprovasion dal Messâl in furlan, nô i continuin a sperâ.
Cualchi foto a ricuard dal biel moment.
AVÔT DAL FRIÛL: MESSE A AQUILEE27 di Jugn 2022
DI TOMASO. OPERE ISPIRATE AL QOELET FURLAN DI PRE TONI BELINE09 di Jugn 2022
INCUINTRIS DI VENÇON – 12 Jugn 202201 di Jugn 2022
di TOMASO opere ispirate al qoelet furlan di pre Toni Beline23 di Mai 2022
La S. V. è invitata alla presentazione della mostra e del catalogo di TOMASO opere ispirate al qoelet furlan di pre Toni Beline che si terrà in Galleria “Tina Modotti” a Udine, via Paolo Sarpi venerdì 20 maggio alle ore 19
La mostra sarà aperta al pubblico dal 21 maggio al 19 giugno 2022 con il seguente orario venerdì 16.30-19.30 sabato, domenica e festivi 10.30-12.30, 16.30-19.30 ingresso libero
Mostre di Di Tomaso ispirade al Qoelet furlan di Beline16 di Mai 2022
Bibie in Linie
Bibie in linie cu le autorizazion
dal Istitût Pio Paschini pe storie de Glesie in Friûl
La Bibie e je un feralut che nus dà un pont di orientament sigûr. E intun moment di grant disorientament culturâl vê un pont sigûr, une lusute piçule tal troi de vite al è un regâl no di pôc. La Bibie no je un libri par int sentade ma par int in viaç. No je un libri che al console, o dome che al console, ma e je un libri stimolant. E je un libri che nus cjape e nus fâs jentrâ tal grant zîr di Diu. Diu al è trassendent e la Bibie nus jude a cirîlu. Se la nestre int, se la nestre glesie, se ogni cristian al lei la Bibie cun veretât e umiltât, al cambie. O varìn mancul religjositât forsit, mancul pipins, mancul idui ancje religjôs, ma o cjatarìn il Signôr.


text:
Cui che nol à vivût i agns dal Friûl contadin, cun dutis lis sôs usancis e ambientazions, al à vût di sigûr un pari o un nono che i à contât di cemût che in chê volte si viveve in famee, cui gjenitôrs, cui barbis, cui cusins, e cu lis gjalinis che no mancjavin mai tal curtîl e che cualchi volte a jentravin ancje in cjase. E la miserie: i vecjos a contin simpri de miserie che ju à fats lavorâ dut il dì par rivâ a meti in taule un pocje di polente. Une vite di sigûr plui complicade rispiet a chê di vuê ma che e jere plene di moments “comunitaris”, fats di robis semplicis e creativis, parcè che vivi cun pôc ti puarte a inventâlis dutis par lâ indenant. Ricuardâ chei moments, che no tornin plui, al è come rivivi la storie dai nestris vons. Di un pôc di timp a cheste bande si pues lâ indaûr tal timp leint lis bielis pagjinis de riviste “Tiere furlane”, direte di Christian Romanini: plui un libri che un gjornâl, viodût il spessôr dal volum. Une riviste di culture dal teritori publicade de Regjon F-VJ, che e aprofondìs diviers aspiets de civiltât contadine. Cuatri numars al an che si puedin ricevi a cjase, a gratis, mandant une mail ae direzion tiere.furlane@regione.fvg.it ma che si puedin ancje discjamâ sul sît de regjon Friûl Vignesie Julie. Ogni numar al ven presentât intune serade ator pal Friûl, e la partecipazion de int e je maraveose. Centenârs di personis a vegnin a scoltâ i ospits clamâts de redazion a aprofondì cualchi teme tratât te riviste. «Ma no je int nostalgjiche dal passât – al precise il coordenadôr di Tiere Furlane, Enos Costantini –. Pluitost, o cjati personis curiosis che a àn gust di sintî a contâ dal Friûl di une volte. Nol è migo facil cjatâ ocasions par cognossi cemût che o jerin e ce che o fasevin. Tal public a son insegnants, professioniscj, zovins e mancul zovins che a scoltin atents e che a intervegnin par contâ la lôr». Lis presentazions a vegnin inmaneadis in lûcs diviers: il numar 9 al à cjatât benstâ te vecje pescjarie di Maran e il numar 10 a Spilimberc, ai 4 di Novembar. Ma Tiere Furlane no conte dome di ce che al jere il Friûl e no mostre dome lis fotos di une volte che ti fasin stâ li a cjalâlis inmagât. Il gjornâl al fevele ancje de Patrie di vuê. «Par esempli, tal gnûf numar – al conte Costantini – o presentìn un artist di Tavagnà, Giovanni Zamparo, che al fâs lavôrs une vore particolârs tal len di vecjis puartis di stalis, di cjasis e di stai di mont».
Un mont che al jere e che al va indenant. Un mont di cognossi, come che a dimostrin i “fan” di Tiere Furlane.
Note: par ricevi Tiere Furlane a cjase al baste dome mandâ la domande a tiere.furlane@regione.fvg.it cui propris dâts pe spedizion.
VALENTINA PAGANI
CULTURE – Tiere Furlane e fâs 10............
Cui che nol à vivût i agns dal Friûl contadin, cun dutis lis sôs usancis e ambientazions, al à vût di sigûr un pari o un nono che i à contât di cemût che in chê volte si viveve in famee, cui gjenitôrs, cui barbis, cui cusins, e cu lis gjalinis che no mancjavin mai tal curtîl e che cualchi volte a jentravin ancje in cjase. E la miserie: i vecjos a contin simpri de miserie che ju à fats lavorâ dut il dì par rivâ a meti in taule un pocje di polente. Une vite di sigûr plui complicade rispiet a chê di vuê ma che e jere plene di moments “comunitaris”, fats di robis semplicis e creativis, parcè che vivi cun pôc ti puarte a inventâlis dutis par lâ indenant. Ricuardâ chei moments, che no tornin plui, al è come rivivi la storie dai nestris vons. Di un pôc di timp a cheste bande si pues lâ indaûr tal timp leint lis bielis pagjinis de riviste “Tiere furlane”, direte di Christian Romanini: plui un libri che un gjornâl, viodût il spessôr dal volum. Une riviste di culture dal teritori publicade de Regjon F-VJ, che e aprofondìs diviers aspiets de civiltât contadine. Cuatri numars al an che si puedin ricevi a cjase, a gratis, mandant une mail ae direzion tiere.furlane@regione.fvg.it ma che si puedin ancje discjamâ sul sît de regjon Friûl Vignesie Julie. Ogni numar al ven presentât intune serade ator pal Friûl, e la partecipazion de int e je maraveose. Centenârs di personis a vegnin a scoltâ i ospits clamâts de redazion a aprofondì cualchi teme tratât te riviste. «Ma no je int nostalgjiche dal passât – al precise il coordenadôr di Tiere Furlane, Enos Costantini –. Pluitost, o cjati personis curiosis che a àn gust di sintî a contâ dal Friûl di une volte. Nol è migo facil cjatâ ocasions par cognossi cemût che o jerin e ce che o fasevin. Tal public a son insegnants, professioniscj, zovins e mancul zovins che a scoltin atents e che a intervegnin par contâ la lôr». Lis presentazions a vegnin inmaneadis in lûcs diviers: il numar 9 al à cjatât benstâ te vecje pescjarie di Maran e il numar 10 a Spilimberc, ai 4 di Novembar. Ma Tiere Furlane no conte dome di ce che al jere il Friûl e no mostre dome lis fotos di une volte che ti fasin stâ li a cjalâlis inmagât. Il gjornâl al fevele ancje de Patrie di vuê. «Par esempli, tal gnûf numar – al conte Costantini – o presentìn un artist di Tavagnà, Giovanni Zamparo, che al fâs lavôrs une vore particolârs tal len di vecjis puartis di stalis, di cjasis e di stai di mont».


text:
LÛS E ART INTE SCUELE PRIMARIE – Scuele Primarie di Atimis – I.C. Faedis
I fruts a àn colaborât tra di lôr te realizazion di diviers esperiments sientifics e produzions artistichis, esprimint lis lôr ideis creativis e origjinâls dopo di vê osservât fenomens leâts a la lûs e oparis di artiscj famôs. La modalitât CLIL, la metodiche laboratoriâl e cooperative a àn stuzigât la motivazion, promovint la atenzion, la curiositât dai fruts intai confronts dai contignûts e sostignint dutis lis ativitât di leture-scriture e di produzion orâl.
Il percors “Lûs e art inte scuele primarie” si svilupe in mût coerent e in continuitât cui percors laboratoriâi za inviâts intes classis: di fat al ven proponût a completament e a integrazion des ativitâts di scuvierte e cognossince dal ambient colegadis al progjet gjenerâl de scuele “Eolo cence frontieris”. Chest progjet sul svilup des competencis si mostre tant che une suaze in rispueste aes dibisugnis dai fruts e ai stimui/domandis dal teritori.
Al proviôt un aprofondiment dai temis leâts aes fonts e aes formis di energjie e al lôr ûs inte realtât dongje dal frut, scomençant des peculiaritâts dal ambient locâl e ae osservazion di fenomens fisics.
I percors sientifics, za tai agns passâts, a son stâts leâts ancje a percors di svilup des competencis intes lenghis minoritarie e inglese. Lis ativiâts davueltis a àn viodût une vore di interès de bande dai fruts pes modalitâts operativis leadis al doprâ lis lenghis in contescj concrets ludics e laboratoriâi.
La mape:
LÛS E ART INTE SCUELE PRIMARIE mape
I materiai:
1. LA LÛS TES IMAGJINIS unitât didatiche
2. LIS OMBRIS unitât didatiche
3. LA RIFLESSION SU LIS SUPERFICIS PLANIS unitât didatiche
3a. RIFLÈS SU SPIELIS DRETS siencis
4. LA RIFLESSION SU LA SUPERFICIE DE AGHE unitât didatiche
5. ESPLORAZION TAL SCÛR unitât didatiche


text:
Tra i zovins furlans dal Canadà, dai Stâts Unîts e in Patrie al è fuart il desideri di sentâsi di gnûf ducj tor di un grant fogolâr dulà che la tradizion si spose cu lis tecnologjiis.
A Toronto dai 21 ai 23 di Otubar si è davuelt il prin radun dai zovins furlans dal Nord Americhe, organizât cun “Ente Friuli nel Mondo” in “cabine di regjie” adun cun chês altris associazions de diaspore e la Regjon Autonome Friûl-Vignesie Julie. Une biele oportunitât di incuintri tra i 100 zovins delegâts e lis realtâts istituzionâls, economichis e culturâls dal Friûl, par rinfuarçâ, zontâ, e rinfrescjâ il leam tra i “nevôts de diaspore” e la “lontane”…. Patrie. Cemût che al jere za sucedût a Melbourne tal 2009, a Porto Alegre tal 2007 e al radun di “Ente Friuli nel Mondo” a Maian tal Avost 2010, tant e je sintude la conesion cul Friul, che nol fevele – o lu fâs pôc e mâl – cui gnûfs mieçs di comunicazions, ancje se la voie dai zovine e je tante, ancje di fâlu imparant la lenghe furlane, come che nus conferme ancje Marco Macorigh, che al veve il compit di coordenâ l’incuintri su culture e identitât «Imparâ il furlan e je la prime robe che nus àn domandât i zovins furlans a Toronto» nus conte Macorigh. Urgjent cumò al è lavorâ ducj, in Friûl e no dome, par riconeti i leams stracs: lu à capît ancje la Regjon che come che a contavin i resoconts uficiâi rivâts di Toronto, si è impegnade a “Tradusi lis necessitâts dai zovins presints in fats concrets tal mancul timp pussibil”.
Daniele Martina
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Nol è mancjât nancje un colp di sene inte ultime edizion dal Premi San Simon, l’oscar de leterature par furlan inmaneât di 37 agns dal Comun di Codroip. Chest an a son stâts trê i premiâts. La sezione narative e à regjistrât un ex aequo che al à vût pôcs precedents: la jurie di fat e à ritignût di assegnâ il Premi a dôs oparis di autôrs cetant diferents par gjenerazions, ambits teritoriâi e tindincis leteraris. I doi lavôrs a son il romanç Un flât di American di Gino Marco Pascolini, classe 1946, za sindic di San Denêl, e la racuelte di contis Plaidarts, di Gianluca Franco, autôr di Caprive dal Friûl za segnalât l’an passât cul romanç Il buinç.
Il prin autôr al è stât bon di vinci ancje il premi de jurie popolâr dal public di Spietant il San Simon, serade speciâl di presentazion dai cuatri finaliscj: oltri ai doi premiâts di fat a son stâts segnalâts ancje i biei romançs di Adriano Nascimbeni I tribui di un predi e di Sarah Del Sal Faiilì, il pàs traditôr. Ancje chei a son tescj une vore origjinâi. Il prin al è la storie di un zovin che al ven fûr dal seminari e al scuen dimostrâsi plui fuart de debolece di un altri predi che al volarès puartâlu sul troi de perversion. Ae fin al scuvierç l’amôr: ma la femine che jal presente devant no je propit che juste… Il romanç de Del Sal – zovine autore di Tisane – al è invezit un zâl ambientât tal mont dal spetacul, tant che l’omicidi si davuelç suntun palc di teatri. Il stîl stes de scriture al è dramatizât e une vore intrigant, cuntune narazion a plui vôs che e funzione une vore ben dal pont di viste leterari.
L’opare di Pascolini e je une sorte di narazion “on the road” de storie di un zovin mulat, fi di une furlane e di un militâr american de base di Davian, che al va a cirî so pari che al è scjampât bandonantlu cuant che al jere piçul. L’indagjine lu mene su lis stradis de Californie, dulà che il pari no si cjate ma intant si inçopedisi in paisaçs maraveôs e storiis che a vegnin dretis de beat generation fintremai a un finâl a sorprese. Gianluca Franco invezit al met dongje inte so racuelte tantis vicendis di personaçs che la Storie e à condanât tant che maledets. Ma la distorsion di un judizi storic che al è dispès masse di part o no avonde obietîf e ven corete de pene dal scritôr: dal Patriarcje Nicolau di Lussemburc al ”Ors di Pani” (Toni Zanella), i dodis oms e feminis sielzûts di Franco a van a formâ un “Lunari di vitis comedadis”. La sô “verve” narative, cuinçade cuntun furlan une vore preseabil e un lessic sielt,e permet di justâ il tîr, e jemplâ di umanitât ancje lis lôr storiis.
Nissun dai doi libris dut câs al varà par premi la publicazion, parcè che al è stât il tierç lavôr premiât a jessi stampât e editât de Forum in graciis dal Comun di Codroip che al organize il ricognossiment. Al è il vincitôr de gnove sezion pai Fumuts, Il costrutôr di trabicui di Giovanni Di Qual, zovin grafic di Tumieç. La sô storie, dal trat potent e de buine fuarce narative, e à concuistade la jurie, e e à viert un troi par une gnove espression leterarie zovine e creative. ❚
✒ Walter Tomada
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Ai 7 di Març che al ven la ferade Cjasarse-Pinçan e tornarà a vivi, dopo plui di doi decenis che e jere bandonade. “Aruotalibera”, associazion di Pordenon leade ae Fiab (Federazion taliane amîs de biciclete) e à programât par chê date une stafete ciclistiche che e colegarà i doi cjâflinie de ex ferade par sensibilizâ la opinion publiche sul recupar de trate tant che piste ciclabile. Un progjet che i sta lavorant parsore la Provincie di Pordenon, adun cui comuns traviersâts de linie (Cjasarse, Voleson, Sant Martin, Sant Zorç, Spilimberc e Pinçan) e che par chest i deputâts di Pordenon a Rome a àn za interessât il Guvier talian, che si sta movint cu lis Feroviis dal Stât par facilitâ la vendite de trate.
“Ai 7 di Març – al à dit Attilio Pellarini di Aruotalibera – noaltris o fasarìn la nestre part, supuartâts dal Comitât pro ciclabile su la vecje ferade Cjasarse-Pinçan, par favorî la trasformazion in ciclabile. Une destinazion di ûs che e varès efiets ambientâi benefics e turistics”. La pedalade dai 7 di Març si inserìs te tierce edizion de Zornade taliane des Feroviis dismenteadis. Il coordenament Fiab F-VJ (gjestît di Alberto Deana tra lis associazions Fiab Aruotalibera di Pordenon, Fiab Ulisse di Triest e Fiab Amici del Pedale di Codroip cu la Sezion socis di Udin) al à decidût che a la manifestazion dai 7 di Març a parteciparan ancje lôr. No dome Friûl però, stant che a saran in siele ancje cicloamadôrs dal Venit: al è di fat l’impegn ancje di Fian Libera la bici di Conean e de Fiab Adb di Mestre, che a vignaressin a Cjasarse puartant li sbicicletis sui trens de linie Vignesie-Udin. Une zornade di inizi di Primavere che e à voie di stiçâ la atenzions suntune ferade dismenteade e lassade bandonade par masse timp.
(Redazion)
ATUALITÂT. Da lis sinis a lis ruedis............
Ai 7 di Març che al ven la ferade Cjasarse-Pinçan e tornarà a vivi, dopo plui di doi decenis che e jere bandonade. “Aruotalibera”, associazion di Pordenon leade ae Fiab (Federazion taliane amîs de biciclete) e à programât par chê date une stafete ciclistiche che e colegarà i doi cjâflinie de ex ferade par sensibilizâ la opinion publiche sul recupar de trate tant che piste ciclabile. Un progjet che i sta lavorant parsore la Provincie di Pordenon, adun cui comuns traviersâts de linie (Cjasarse, Voleson, Sant Martin, Sant Zorç, Spilimberc e Pinçan) e che par chest i deputâts di Pordenon a Rome a àn za interessât il Guvier talian, che si sta movint cu lis Feroviis dal Stât par facilitâ la vendite de trate.


text:
Tredis pontadis par furlan de «La Pimpa» di Altan intun dvd. Par vêlu – gratis, sore nuie – si pues domandâlu ae ARLeF – Agjenzie regjonâl pe lenghe furlane, che e à inmaneât la iniziative, lant li de sede in place XX di Setembar 23 a Udin, telefon 0432 555812. Il dvd al è stât presentât martars ai 2 di Lui, alì dal cine Visionario di Udin vie par un apontament cun tante partecipazion di fruts e gjenitôrs, ma cui che nol jere, al pues istes vê cheste impierdibile racuelte.
La schirie di pontadis che a forin metudis in onde de sede Rai dal FVJ tal 2002 – daspò, altris trê medimetraçs a forin produsûts tal 2008 in gracie di une convenzion cu la Regjon Friûl-Vignesie Julie. Une iniziative cuntune vore di sucès che e à confermât ancjemò une volte la cjiçute di Altan tant che grande amie des lenghis. Oltri a jessi stade tradusude par inglês, spagnûl, todesc e francês, Pimpa di fat e à fevelât ancje tes lenghis mancul pandudis: ladin, furlan e sart.
✒ Redazion
DVD. Dute la Pimpa par furlan intun dvd che si pues domandâ ae ARLeF............
Tredis pontadis par furlan de «La Pimpa» di Altan intun dvd. Par vêlu – gratis, sore nuie – si pues domandâlu ae ARLeF – Agjenzie regjonâl pe lenghe furlane, che e à inmaneât la iniziative, lant li de sede in place XX di Setembar 23 a Udin, telefon 0432 555812. Il dvd al è stât presentât martars ai 2 di Lui, alì dal cine Visionario di Udin vie par un apontament cun tante partecipazion di fruts e gjenitôrs, ma cui che nol jere, al pues istes vê cheste impierdibile racuelte.


text:
Il Burgtheater al è un simbul dal sucès e de malefin dal vieri imperi austriac_ Tant che inaltrò in dute Europe, ancje in Austrie o cjatìn fûr lis lidrîs de rapresentazion seniche te Ete di Mieç. Il nusel dal drame cristian al fo la liturgjie de Messe tal timp di Pasche. Dentri de glesie, par mieç di ats e di cjantis simbolichis, si simbolizave la resurezion di Crist. Plui indevant cul timp, i zûcs a deventarin plui realistics e siôrs di senis diferentis. Alfin a durarin plusôrs dîs e si davuelzerin sui marcjâts denant de glesie, tai grancj centris di Viene e dal Tirôl: i atôrs a forin pe prime volte i citadins, e al puest dal latin si doprave il todesc.
Il teatri baroc austriac, il predecessôr dal teatri tant che lu cognossin vuê, al tacà cul an 1584 cu la performance dal «Speculum Humanae Vitae», ae cort di Innsbruck. E jere la prime comedie scrite in prose todescje dal Arciduche di Austrie Ferdinant II dal Tirôl (fi dal imperadôr Ferdinant di Asburc).
La imperadore Marie Taresie e screà il teatri moderni austriac_
Tal 1741, la imperadore Marie Taresie e stramudà il vacant «Hofballhaus» intun teatri; di chê volte, il teatri de cort al fo ancje acessibil ai citadins. Tal 1888 al fo viert il gnûf edifici dal Burgtheater sul Ring (la strade che e zire ator ator dal centri di Viene), dulà che si cjate ancjemò vuê. Daspò la colade de monarchie, il teatri imperiâl «Hofburg Theater» al deventà uficialmentri il «Burgtheater», il prestigjôs teatri nazionâl de Republiche, il plui impuartant de Austrie, e il lûc plui adat pes produzions dramatichis di art classiche e moderne dal paîs. Dotât di 1175 puescj pai spetatôrs e cuntun spazi senic di cirche 780 metri cuadrâts, al è il plui grant teatri di lenghe todescje, e daspò la Comédie-Française, il secont plui vieri in Europe.
Za dal imprin, il teatri al veve nons diferents: prin i disevin «teatri imperiâl al flanc dal cjistiel», fin al 1918 «teatri imperiâl di cort e di cjistiel», e dopo al divente il «Burgtheater», o – come che lu clamin vuê – dome «il cjistiel» («Burg»). Di conseguence, i atôrs di chest teatri ju clamin «Burgschauspieler», ven a stâi «atôrs dal cjistiel». Il grant pitôr Gustav Klimt e so fradi Ernst si son dedicâts tra il 1886 e il 1888 ae decorazion dal Burgtheater. I doi artiscj a àn produsût une schirie di pituris di grandis dimensions cun imagjins dal teatri antîc, e senis des oparis di Shakespeare e di Molière.
La lenghe todescje doprade in chest teatri e je considerade une lenghe dal dut particolâr, une fevele biele e melodiche, un miscliç dai mûts di pronuncie di dute la aree di lenghe todescje. Cussì, la int in Austrie a une pronuncie biele o masse standard, i dîs «il Burgtheaterdeutsch».
Brusât dal dut tal 1945, il Burgtheater al fo restaurât e tornât a vierzi tal 1955. Vuê, al gjolt, a diference di altri teatris, di une alte e continue popolaritât: a Viene al reste un plasê «lâ a cjistiel», e ancje la nomine dai sovrintendents che si sotentrin e je simpri argoment di conversazion costante de societât vienese.
JANEZ ERAT
TERITORI – AUSTRIE. Il teatri in Austrie: a Viene al è un plasê «lâ a cjistiel»............
Il Burgtheater al è un simbul dal sucès e de malefin dal vieri imperi austriac_ Tant che inaltrò in dute Europe, ancje in Austrie o cjatìn fûr lis lidrîs de rapresentazion seniche te Ete di Mieç. Il nusel dal drame cristian al fo la liturgjie de Messe tal timp di Pasche. Dentri de glesie, par mieç di ats e di cjantis simbolichis, si simbolizave la resurezion di Crist. Plui indevant cul timp, i zûcs a deventarin plui realistics e siôrs di senis diferentis. Alfin a durarin plusôrs dîs e si davuelzerin sui marcjâts denant de glesie, tai grancj centris di Viene e dal Tirôl: i atôrs a forin pe prime volte i citadins, e al puest dal latin si doprave il todesc.